Q=0	C=0	SS=0	LS=0	PS=0	DC=0	LC=0	SD=0	BS=3	G0=17	G1=12	G2=5	DLID=ber_Latn	BODY=Tala uMaziɣ: Mazal-it amzun yedder !\nMazal-it amzun yedder !\nLOUNES MATOUB 19 n yiseggasen γef tmettant-is\nDi leɛmer-is ass-a (25 yunyu 2017) 61 n yiseggasen limer ur d-teɛjil γur-s ! Tedra-as amzun akka i tt-iwala di targit.\nYak yenna-t-id-d iseggasen uqbel, mi yecna :\n«Ass-agi lliγ,, azekka wissen, Nniγ-d ayen i zriγγ d wayen i ttwaliγ, Cfut di terga ma γliγ, D anza-w ara awen-d-yessiwlen !»...\nDi Tala Bounane i as-d-wwint akal ass n 25 di yunyu 1998, di tuγalin-is s axxam ukkud tmeṭṭut-is Nadia d snat n teslifin-is. Iɛdawen n tudert qurɛent anda akken ur yettizmir ad\nyeslek, γas ulamma yerra γef yiman-is, maca abruri n ṛrsas i dyuragen fell-as yegla s terwiḥt-is. Yuzzar lexbar, tenhewwal tmurt n Leqbayel, zzant taswin, yettuqqet\nusnunnec γef tmettant-is, wid i tyenγan, acimi i t-nγan…Lḥasun, wid i iḥemmlen Lounes tejreḥ tasa-nsen, ḥsan dakken d awezγi ad dilal win ara t-id-yecbun, win akken yeddren s tissas. Yak yenna Lounis AT Menguellet deg wawal-is :\n«Tirrugza ur tuḥwağğ aɛeggeḍ, Ma ur tt-id-tewwid mi ara d-tlaled, Ur tettnuzu di leswaq.»\nSegmi akka i iruḥ Lounès, tizlatin-is neddhent di yal amkan, anda yedda umdan ad isel i ssut-is yettbeɛziq. Ahat ṭṭfent yal tama, almi ula d tasuta-nni ur as d-necfi ara tsell i\ntezlatin-is. Yal 25 di yunyu, abrid yettawin γer At Dwala, ur yettneqdiɛ ara s tkeryas d lkiran. Iqbayliyen, rezzun s azekka-s, ttarran- as rreḥma, almi yuγal yugar lemqam. Aya, yettbeyyin-d acḥal ceffun yimdanen i lxir, imi Matoub d win yextaren tama n yigellilen,\nam wakken i t-id-yenna : « Nekk si ssenf n yimeγban. » Ma nezzi-d tamuγli γer ttawilat n usiweḍ, d lkiran, d ifurguten neγ ahat d tikeryas, aṭas seg-sen kesben tteswirat n Lounes i iɛelqen s ttnefxa, i wakken ad d-inin : « Ulamma yemmut, mazal-it yella. » Da i newweḍ s awal n Ccix Muhend U Lhusin :\n«Yella walebɛaḍ yella, ulac-it, Yella wayeḍ ulac-it, yella.»\nAkka, Lounes seg wid ulac-iten maca yella, imi tizlatin-is akk d timsirin, tteḥwiğin-tent medden di yal taswiɛt. Di ddiq, ttafent medden, ilmeẓyen labeɛda, imi yezga yettarra-d i tiγri, ur yelli seg wid yettγurru udrim. Di lawan n leḥris, yella-d di lmendad di taddart-is, yettɛassa am netta am medden γef nnif d lḥerma. Ayen akken i ttxemmimen medden di tuffra, ahat d tugdi, netta iqerra-it-id s uzday n lqedd.\nMa d wid yeffγen lufeq n Teqbaylit, ur asen-yeğği ara, igezzer, irennu deg-sen, imi γur-s Taqbaylit ur tettnuz ur tettwarhan. Dγa d Taqbaylit-a iwumi yettarra azal di yal tizlit,\nyessaweḍ, achal n tikkal, yessukkes-d atas n yimeslayen si fennu. Isefra-s zḍan, ṛessan deg\nyiwet n tγessa ara yilin d tigejdit i tudert n tutlayt d yidles amaziγ. Ur yezmir ḥedd, ad yenkerr amecwar n Lounes, abrid-nni yessan d isennan, yernan iɛedda-t ḥafi. Aniwa ur\nnecfi i taluft n tuber asmi akken i tfetkent xemsa n tersasin, neγ tadyant n 94 mi yesɛedda 16 n wuḍan deg yifran n yirebraben, almi tegla-as tis tlata. D aqerru n lmeḥna, yerna yenna-t-id deg tezlit- nni :\n«Asmi i d-luleγγ d ass amcum Deg ufus i d-kemseγγ lehmum Akken ur i yi-ttixxiren ara»\nLimer ad imuqel umdan ayen akk i yexdem, ayen yecna d wayen yesɛedda, ad d-tiniḍ yedder lqern, maca deg 42 n yiseggasen yessaweḍ igmer-d agerruj yecban wagi i dyeğğa.\nAm wakken i d-nebder di tazwara, dakken Lounes amzun akken yettwali ayen ara yeḍrun\nyid-s ɣer sdat, imi deg yiwen n usefru ur yecni ara yakan, i d-nekkes seg udlis yura Yalla Seddiki : «Lounes Matoub, mon nom est combat», ad naf :\n«Ad leḥḥuγγ ttaggadeγ Dayen ad nefleγ Anda akken ğğiγγ tacriḥ-iw Tikkelt-a ma deg-s brettxeγ Ur d-ttensareγ Ad ruḥeγγ s lqedd-iw Ayen akk ɛzizen ḥemmleγ Deffir ad t-ğğeγ Imi d nekk i d axsim-iw.»\nM. Smail - Aɣmis n yimaziɣen


Q=1	C=0	SS=0	LS=0	PS=1	DC=0	LC=0	SD=0	BS=4	G0=19	G1=13	G2=8	DLID=ber_Latn	BODY=Lwennas Meɛṭub - Wikipedia, tasanayt tilellit\nLwennas Meɛṭub (ilul deg wass n 24 yennayer 1956 di taddart n tewrirt n Mussa) Mi yessiweḍ 9 n isegassen deg waddar-is (lɛemer-is) ixedm-d snitra-s tamezwarut akk-d ccnawi-s imezwura. Tarmit-is tasertayt, tadelsant, akk-d tugna-s tebda s ifukal ger leqbayel akk-d iɛsekriyen n wanabad n Lezzayer deg 1963-1964. Deg 1968 Anabad n Lezzayer yesseɣser-d asertay n useɛreb n Imaziɣen; Meɛtub yeḥbes-d leqraya-ines kra n iseggasen mbeɛd yunag ɣer Fransa.\nAt Meḥmud, 24 Yennayer 1956\nTala bounane, Aït Aïssi (fr) , 25 Yunyu 1998\nauteur-compositeur-interprète (fr) , amedyaz d acennay\nmatoub.rebelle.free.fr, dzmusik.com… d matoub-lounes-eternel.com\n2 Tudert Tasertayt\n4 Ussan Ineggura\nLwennas Meɛṭub yebda ccna deg ddunit n uẓawan s talilt n uccenay aqbayli Idir; deg l'album amezwaru-ines "Ay, Izem!" deg 1978, yiwen si gar 36 deg tuddert-is merra, yella d asmures ameqqran deg tmurt n yiqbayliyen.\nLwennas Meɛṭub ixdem-d abaraz amezwaru-ines deg Yebrir 1980 di lweqt n Tefsut Tamaziɣt imi agdud aqbayli ibed mgal anabad n dreɛ n Lezzayer. Aẓawan-is d asserwi n Cceɛbi s uẓawan amaziɣ ; idrisen-ines heddren ɣef tamurt n imaziɣen, tilelli, tugdut, tayri, nnfu, timektit, amezruy, lehna, akk-d izerfan n yemdanen; ihedr-ed ɣef ayen yellan, ayen yelhan neɣ yerkan, deg tudert n medden merra.\nDeg 1988 imi bdan ccwalat n Tafsut Tamaziɣt, Lwennas Meɛṭub yettwajeh-d xemsa n iberdan s yifasen n tamsetla n unabad n Lezzayer; yeqqim-ed sin iseggassen deg ṣbitar yerna yesɛedda 17 n igzamen ɣef lǧetta-s imi yewt-ed ɣef tiwwura n lmut.\nDi lweqt n ttrad n tajmaɛt n tagmat n yinselmen, FIS akk-d GIA, i yebɣan ad kksen tugdut si Lezdayer deg useggas n 1992, ḥekmen fell-as s lmut. Deg wass 25 n Ctember 1994 yettwaxṭef-ed s yifasen n tagmat n yinsleman, maca 15 n wussan seld aya, serrḥen-as-d imi walan belli aḥric meqqren n wegdud aqbayli bdan ttgalan deg-sen ɣef sseba-ines.\nDeg 1994 yura-d yiwen n wedlis (taktabt) ɣef tudert-is s tutlayt Tafransist “Rebelle” (Paris: Stock, 1995).\n6 Dujember 1994 Meɛṭub yeṭṭef-ed Le Prix de la Mémoire (“Arraz n Timektit”) seg ifasen n massa Danielle Mitterrand, taselwayt n “tuddsa n tlelli n tafransist” (La Fondation France Libertés) deg temdint n Paris.\nDeg 22 Meɣres 1995, tuddsa n ineymas n l Kanada tefka-yas Le Prix de la Liberté d'Expression (Arraz n tanfalit tilellit).\n19 Dujember, 1995 yeṭṭef-ed Le Prix Tahar Djaout (Arraz n Ṭaher Ǧawut) seg ifasen n La Fondation Nourredine Abba (Tudsa n Nourredine ɛabba) deg azadaɣ n l UNESCO deg Paris. Irwan agi yettussema ɣef yiwen n uneɣmas yettwanɣen s yifassen n "tagmat n yinsleman".\nLwennas Meɛṭub deg 1988 asmi t-wwten iǧadarmiyen\n25 yunyu 1998 azal n 12:30 n tmeddit, takarust n Meɛṭub tettwaḥbes ɣef rrif n webrid; bu tmegrad deg Tala n Wunnan , u yiwen wergaz ur nettwassen ara, yenɣa Meɛṭub, ijreḥ tlata n tilawen i llant yid-es; tamettut-is Nadia Matoub akked snat n yessetmas i yettagh lhal iwe3ditent ad tent-yawi gher Tizi Wezzu . Akken kan, azal n sin neɣ tlata n swayɛ mbeɛd, tamgert n Meɛṭub thuz tamurt n leqbayel merra imi aṭas n medden i t-iḥemlen; ilulufen n lɣaci fɣen ɣef iberdan n ttnaddin “Anabad Aqettal!”. Sebɛa n wussan n ccwal iǧehden snuhzen tamurt merrra; ilemẓyen nnuɣen mgal tamsetla, zedmen ɣef izdaɣen akk d wayla n unabad. Deg 28 n Yunyu 1998 ilulufen n lɣaci ḥedren ussan-ed ɣef timeqbert n taddart-is am akken a t-ẓren ɣef tikkelt taneggarut as-fken tanemmirt akken ilaq lḥal.\nTamgert n Meɛṭub tedra yiwet n ddurt aqbel anabad n Lezzayer yesɛedda lqanun i menɛen tamaziɣt s imukan n lbaylek; Meɛṭub yella d afernan iǧehden mgal lqanun-agi.\nMeɛṭub Lwennas nɣan-t iɛdawen n tudert amedyaz, d acennay ameqqran, d win yefkan udem yelhan i ccna n yiqbayliyen, daɣen d ameɣnas ameqqran n tmaziɣt d tugdut, yefka fell-asent ula d idammen-is; yella mechur deg ddunit merra imi iqerreb-ed aṭas n medden s imeslayen akk-d lecɣal-is.\nDeg useggas mbeɛd lmut-is, asunded meqqren iḥebs-d Tizi Wezzu imi ilulufen n lɣaci fɣen-ed ɣef izenqan ad sskan belli ur ttun ara Meɛṭub. L BBC (“tudsa n tifeffaɣt n tmurt n Legliz”) txebber-ed belli aḥric ameqqran n lɣaci lumen anabad n Lezzayer ɣef lmut-is ur qeblen ara tamacahutt n unabad i qqaren belli d tagmat n yinsleman i t-inɣan.\nAzal n 20,000 n lɣaci fɣen-ed ɣef izenqan deg useggas wis tlata n temgert-is.\nSin iberdan deg timdinin n Grenoble akk-d Lyon, tamurt n Fransa, ttusemman ɣef Meɛṭub Lwennas.\nTawacult-is txelq-ed yiwet n tudsa (Tundsa n Mɛṭub Lwennas) iwakken ad seɣlin tafat ɣef ssiba n temgert-is akk-d ad rnun lǧehd-nsen i wid yettnaɣen ɣef izerfan n yemdanen merra.\nAḥric ameqqran n tudert-is Meɛṭub yella d argaz urmid n izerfan n wegdud aqbayli, tugdut, akk-d tilelli; ɣas akken wid yerkan ttqelliben amek ara t-susmen, imi nɣant, Meɛṭub deg wulawen n wegdud-is mazal yedder.\nAqeddac n Lwennas Meɛṭub tessuddes s 28 iseɣraz (neɣ 34 isunad).\n1978 : Ay Izem\n1978 : Daɛwessu\nA yemma aɛzizen\nNehder mitmal ddunit\nTiɣratin an ṛuḥ\nInaɣd ayen akka\n1979 : Ṛuḥ ay aqcic\nYaw at n magret\nṚuḥ ay aqcic\nAy akal hader\nIdewweṛ i wedrar\nAmirouche d Ferhat\n1979 : Yekkes-as i znad ucekkel\nYekkes-as i znad ucekkal\nAken kan id ttaxreɣ\nA tidett wi kem-iɛebban\nĞeṛğeṛ yessawel i Luṛis\n1979 : A lḥif yuran\nAzul a mmi-s idurar\nGer idurar n Luṛis\nUfiɣt yeduri tejra\nAy idurar n Ğeṛğeṛ\nA lḥif yuran.\n1979 : Ay aḥlili\nGara nneɣ ur d yigri usirem\nAy ahbib assa ad ṛuḥeɣ\nAk°it ay arrac nneɣ.\n1980 : A ttwaliɣ\nWaka m di-ssawlen\nAnnaɣ i yi-iga ṛṛay-iw\nUh ay ihbiben-is\nTtaṛ-im a m-t-id-rreɣ\n1980 : Récital à l'Olympia 80\n1981 : Assagi liɣ\nZhut ay arrac\nUh a yemma sber\n# Assagi lliɣ.\n1981 : Slaɛbitt ay abeḥri (aḍeb.1: Slaɛbitt ay abeḥri, aḍeb.2: Yeḥzen Lwad Aɛissi)\nAḍebsi 1 :\nSleɛb-itt ay abeḥri\nDefreɣ-k s wallen-iw\nAn-nerreẓ wala an-neknu\nAy adrar n At Yiraten.\nAḍebsi 2 :\nYeḥzen Lwad Aɛisi\nAmuss yezga izedɣiten\n1981 : At Yiraten\nMuggreɣ At Yiraten\nA mmi aɛzizen\nYenayi aqli ad ṛuḥeɣ\nAnef-iyi ad ruɣ.\n1982 : Tirgin\nRu ay ul\nLetnayen iṛuḥ d tlata\nMi neztel s lkif.\n1983 : Tamsalt n Sliman\nAfalku bezru leɣrib\nAbrid at n aɛqel\nTamsalt n Sliman\n1984 : A tarwa n lḥif\nA sidi Abderahmane\nA tarwa n lḥif.\n1985 : Da Hamou\nYecbas i rebbi leqlam\nAṭṭan n mmi\nLgirra n esscandriya\n1985 : Lbabur\nUgadeɣ a k-rwin\nLebɣ-iw d array-iw\nMrehba s lehbab.\n1986 : Les deux compères\nUh ay ihbiben-iw\n1986 : Tamurt-iw\n1987 : Tissirt n endama\nUdem n Lezzayer\nInstrumental tensa tafat\nTissirt n endama\nDayen idub ṛṛuḥ.\n1988 : Lmut\nIgiṛṛu n lkif\nUzu n tayri.\n1988 : Rwah rwah\nSserhas ay adu\nArrac n tmanyin\nS kra b-b°i-ghelken yeḥla\n1989 : L'ironie du sort\nA win iṛuḥen\n1991 : Regard sur l'histoire d'un pays damné (aḍeb.1: Regard sur l'histoire..., aḍeb.2: Iẓri-w)\nRegard sur l'histoire d'un pays damné (45').\nAbeḥri n lḥif.\n1993 : Communion avec la patrie (aḍeb.1: Communion avec la patrie, aḍeb.2: Lmeḥna)\nA yemma amek\nA yemma yemma\nTuzzma n temɣer\nSi ddaw uẓekka tiɣri-w\n1994 : Kenza\nA ṭṭaffareɣ deg wussan\nTiɣri u gujil.\n1996 : Tiɣri g-gemma (aḍeb.1: Assirem, aḍeb.2: Tiɣri g-gemma)\nAbrid n tdukli\nLɣella n ṭṭrad\nLa sœur musulmane.\nTaɛekkemt n tegrawla\nLḥif n nnger\nTiɣri n tağğalt.\n1997 : Au nom de tous les miens (aḍeb.1: Semeḥtiyi, aḍeb.2: Sel kan i dderz)\nSemmeḥt-iyi a leḥbab-iw\nA baba ṛuh\nSel kan i dderz\nFfeɣ ay ajṛad tamurt-iw\nAy izri yesrindimen\nArmi glalzeɣ i faqeɣ.\n1998 : Lettre ouverte aux… (aḍeb.1: Tabratt i lḥekam, aḍeb.2: I luḥqed zhir)\nTabratt i lḥekam\nUr sḥissif ara\nDdu d webrid-ik a l'ḥif\nBeddeɣ di tizi\nYettwakkes-d seg "https://kab.wikipedia.org/w/index.php?title=Lwennas_Meɛṭub&oldid=98349"\nAbeddel aneggaru di 19 Tuber 2020, ɣef 22:53\nAsebter-a yettwabeddel i tikkelt taneggarut ass n 19 Tuber 2020 ɣef 22:53.


Q=2	C=2	SS=0	LS=0	PS=0	DC=0	LC=0	SD=0	BS=1	G0=23	G1=12	G2=3	DLID=ber_Latn	BODY=Timlilit n usirem n Yiɣallen n Ubeddel Amagday. - LIBRE ALGÉRIE\nHome›AWAL›Timlilit n usirem n Yiɣallen n Ubeddel Amagday.\nIɣallen n ubeddel amagday sbedden arkawal asertan i usaka amagday n tidet. Mlalen yiɛeggalen n yikabaren n tsertit yal wa s ugensas-is: Hakim Beleɛsel Tirni n yiɣallen inemlayen (FFS) Muḥsin Bellabas Agraw i Yidles d Tugdut (RCD), akabar nYixeddamen (PT), akabar Anemlay n Yixeddamen (PST), Tadukli i usnifel d ufara (UCP), Amussu Amagday Ametti (MDS), Akabar i Talakt d Tugdut( PLD). Yella-d dɣa daɣen unermes si tazwara akked Muqqran Ait Lɛerbi, Lexder Buregɛa, Ǧamal Zenati, Saɛid Xellil, agensas n uzday Azzayri n yizerfan n umdan d waṭas n wudmawen n tsertit di tmurt. Tugnawin d wudmawen isertanen d yigensasen n tmetti taɣarimt yesmeɣnisen ɣef tnaya taɣerfant d ubeddel amagday, igensasen n ssandikat, igensasen n umussu n tdukliwin. Ugar n 80 n yimezdiyen i yedduklen deg yiwen n wagraw umi semman : “ Iɣallen n Ubeddel Amagday”.\nMlalen di Lezzayer tamaneɣt deg yixxamen n yikabaren. Adabu yugi ad asen-d-yefk turagt ad xedmen timlilit-nsen deg walbeɛḍ n tzeqwa di tmaneɣt. Ɣef waya lqaɛa n rebbi wessiɛet, idigan ur uqan ara, ihi timliliyin mmugent akken iwata. Imezdiyen wa deffir wa di tudma n wawal n yal yiwen, zzulen-d merra-nsen, snemren-d agdud ɣef uɛewwel-is i treṣṣi n ubeddel agejdan n unagraw anesdabu ɣef waẓar-is. Imedrawen neɣ imezdiyen n temliliyin luɛan-d i usmenyef d tixutert i tɣimit s wudem aɛafi d tdukli d tɣelnawt n tnekra taɣerfant, i yeswi n tṛessi n ufaris n usebdedd anayi ara yedmen isuram n ugdud Azzayri. I lmend n waya i d-nnan dakken tuddsa n tefranin tiselwayin deg tallit-a akked unagraw-a ameggafsu, atan d asider kan ara t-yessider. Rnu ad as-yefk tagnit akken ara yernu ad iheggi iman-is s wudem amaynut i tuɣalin-is.\nTamurt teqqim aṭas n wayyuren mebla aselway n tigduda. Yella unabaḍ uɛḍil, maca yeɣunzat ugdud. Sdat n waya d aqerru n tredsa i yeṭṭfen ṣrima, rnu yedmen amḍiq-nsen. Tuɣ ya tamurt-nneɣ werǧin tella gar yifasen n uɣarim. Sdat n tnekra tameqqrant n ugdud, adabu mazal-it kan akked txidas-is. Yessenfar kan amek ara yerreẓ amussu agdudan. Yettɣil s waya ara yegdel kra n usnifel asertan n tidet ara d-yawin abeddel amagday agejdan iɣef wacu ara tbedd tigduda tamaynut. Ass-a nettwali belli adabu n tidet ata mazalit kan gar yifasen n tredsa yerran ad tegdel kra yellan; Annayen, timesbaniyin, tikliwin…rtg. Sdat n taɣert uqerru-a, imezdiyen fɣen-d s wulɣu dakken astag ur d-yettili war:\n-Aselluli amiran n yinekraf n tsertit d turdiwin.\n-Aselluli n wennar n tsertit d tɣamsa.\n-Aḥebbus amiran n tuṭfiwin d waggaz mgal iɣarmanen d yimeɣnasen n yikabaren, n ssandikat, iɛeggalen n umussu n tdukliwin, imeɣnasen n yizerfan n umdan , ineɣmasen.\n– Aḥebbus amiran n uḥwaṣ n tbuɣar n tmurt d tririt n kra n wayen yettwakren.\nAya ad d-yili s tuddsa n tallit n usaka ara d-ijemɛen ttawilat isertanen i tenfalit tanayit n tidet n ugdud i tmeṣkiwt d usali n uwanek azerfan ara d-iṛessun ɣef:\n-Timunent n teɣdemt.\n-Beṭṭu d umnekni n yiduba.\n-Ala i usemres n wasɣan d tgemmi, d yizamulen n waɣlan deg tsertit.\n-Tagada deg yizerfan gar urgaz d tmeṭṭut.\n-Ala i usemres n tekṛiḍt deg taslakt ɣef udabu.\n-Azref i tdukliwin, azref i tuddsa n ssandikat.\n-Azref i temliliyin, d tuddsiwin, d tmesbaniyin d tmeskanin.\n-Anefru d ṭmana n uwanek ɣef yizerfan imettiyen , idamsiwen, imenzayen n yiɣarmanen.\n-Tiṛessi n tlelliyin tisemdanin d tmazdayin, ssandikat d uzref n tagant.\n-Tanaya taɣerfant ɣef tbuɣar tigmawiyin n tmurt.\n-Tiṛessi n temlilt n uwanek deg gemmu aɣelnaw d uḥareb mgal tinmegliyin tidamsiwin d tmuɣbent. Aqaḍer n yal timagutin.\nS waya kan ihi imezdiyen n temlilit ɛewlen-d ad qedcen deg ukatar n tdukli ara yeldin tiwwura i yal iɣallen yettnadin ɣef ubeddel amagday ara yessiwḍen agdud ad d-yerr tanaya-s. Yal tagara n temliliyin tfakant s usirem d ameqqran i tufɣa seg tezɣent. Imezdiyen fkan asihar ar temliliyin-nniḍen ara d-yilin deg ussan i d-iteddun.\n45ème vendredi de révolution populaire: Plus déterminés ...


Q=16	C=0	SS=0	LS=16	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Tiddukliwin: Iger-d tiɣri Boughali i usaḍuf ara yeddun d tmenḍawt d tmuɣli n uselway Tebboune\nYeffeɣ-d ass n : Asimwas, 22 Yebrir 2022 15:04 Ɣran-t : 2 n tikkal\nZZAYER TAMANEƔT – Iger-d tiɣri uselway n Ugraw Aɣerfan Aɣelnaw, Brahim Boughali, ass n ukwas, i usmuteg n usaḍuf agmanan ara d-yilin deg udeg n usaḍuf 12-06 n 12 Yennayer 2012 yerzan tiddukliwin yernu aḍris-a amaynu d win ara « yeddun d wayen tesri Zzayer tamaynut d yilugan n tmenḍawt n 2020 am wakken ara yeddu waya d tmuɣli n uselway n tegduda, Mass Abdelmadjid Tebboune, ay yefkan tixxutert meqqren i temlilt n tmetti taɣarimt s umata d tiddukliwin s lxuṣuṣ ».\nDeg yiwet n tinawt ay d-yeɣra i lmend n urẓam n wass awamni n tiddukliwin ay tessuddes tesmilt n tillumẓa d waddal n Ugraw Aɣerfan Aɣelnaw, yenna-d Mass Boughali dakken tamenḍawt tettafk tixxutert i useɣnew n tiddukliwin yernu aya yesskanay-d tamlilt-nsent deg tmeṣkiwt n tmetti d ufara anɣermay, am wakken ay d-yerna dakken tiskarin n useɣnew n tiddukliwin yessefk ad d-ttwasbadunt s usaḍuf agmanan.\n« Aseɣnew n tiddukliwin d azref amenḍawan yernu d ammak ayyes ara mezɣen medden izerfan n umdan », ɣef wakken ay d-yenna, am wakken ay d-yerna dakken asaḍuf agmanan d win ay d-yelhan s tiddukliwin ay yesdusuyen tigejda n tenbaḍt deg usefrek, yernu tiddukliwin ttakfent-d tannayt-nsent deg wayen yerzan aseqdec amaɣẓan n yidrimen inagduden am wakken ay sseḥbibirent ɣef useḍru n yisenfaren n usnegmu s uzrak n tegna ay d-yettwasebḍen.\nTiddukliwin yessefk ad d-lhunt s wakk ayen yerzan timetti, tigemmi-nnes, tanḍa-nnes tadelsant, tuggta n yinsayen-nnes d tlemsiwin-nnes, ɣef wakken ay d-iwekked, am wakken ay d-yerna dakken « tabaɣurt d tenḍa n Zzayer sdusuyent amyamaẓ aɣelnaw acku isegren n tmetti bedden akk ɣef yiwen n uqaleb aɣelnaw ».\nAselway n Ugraw Aɣerfan Aɣelnaw iger-d tiɣri i tiddukliwin akken « ad snernint tafrit yernu ad semlent taẓraɣlant deg tmetti ladɣa gar yilemẓiyen akken ad ten-sbeɣsen ad nnaɣen mgal yixeṣṣaren d tguriwin tinmettiyin tibawin yernu ad derwen deg userbeḥ n yisenfaren n usnegmu ay d-yettwaheyyan ».\nLast modified on Asamas, 24 Yebrir 2022 10:37\nYeffeɣ-d ass n : Asimwas, 22 Yebrir 2022 15:04 Taggayt : LEZZAYER Ɣran-t : 2 n tikkal Bḍu


Q=0	C=0	SS=0	LS=0	PS=0	DC=0	LC=0	SD=0	BS=1	G0=1	G1=1	G2=0	DLID=ber_Latn	BODY=Yeffeɣ-d ass n : Aynas, 14 Dujembeṛ 2020 10:14 Ɣran-t : 0 n tikkal\n« Azal n sin n wayyuren aya, wwin-iyi s tetrabt ɣer uzɣar deffir ma uḍneɣ anfafad bu uqacuc. Ass-a, ammal i Yuc, yernu s umahil n yimsujjiyen-nneɣ n usegnaf alemmas n tredsa d yimsujjiyen almaniyen, aql-iyi ttejjiɣ yernu tawala-a n temgurt tezmer ad ternu kraḍ n yimalasen akken ad d-rreɣ tadusi-inu », ɣef wakken ay d-yenna deg yiwet n teẓrit ay d-iɛeddan deg umiḍan-nnes unṣib n Twitter.\nIwekked-d uselway dakken agugu-nnes ɣef tmurt « ur yeɣs ad d-yini dakken yettu-tt », am wakken ay d-yerna dakken atan yettḍafar yal ass, asrag, asrag, akk tidyanin ay iḍerrun deg tmurt, yernu yettakf-d lewṣayat mi ara terr tmara.\nYessawel-d daɣ uselway ɣef ubrid asertan ay d-yettwanejṛen i tmurt ay d-yebder ya deg tḥemla-nnes tafranant n tselwayanin n Dujembeṛ 2019 yernu yules yesnemmer Izzayriyen imi ay t-fernen aseggas-a am wakken ay yumeṛ taselwit akken ad tfak aheyyi n usaḍuf agmanan yerzan anagraw afranan war leɛḍil neɣ seg-a ɣef 10 neɣ 15 n wussan i lmend n ubeddu n ukala asertan amaynu deg ukatar n tmenḍawt tamaynut.\nDeg wayen yerzan tagnit tadawsant n tmurt aydeg yules yezreɛ waḍḍan n Covid-19, yummar uselway Tebboune s unqas ay ineqqes umḍan n tejṛa timaynutin imi ay d-yeɣli umḍan-a seg 1.300 n tejṛa deg wass ɣer wazal n 520 n tejṛa, am wakken ay yesnemmer akk wid ay yettekkan deg unqas n umḍan-a.\nLast modified on Asinas, 15 Dujembeṛ 2020 12:34\nYeffeɣ-d ass n : Aynas, 14 Dujembeṛ 2020 10:14 Taggayt : LEZZAYER Ɣran-t : 0 n tikkal Bḍu


Q=1	C=0	SS=0	LS=0	PS=0	DC=0	LC=0	SD=0	BS=2	G0=76	G1=50	G2=22	DLID=ber_Latn	BODY=Deffer n ljerrat n Belqasem Ben Sdira - Inumiden\nBassem ABDI Envoyer un courriel 7 juillet 2020\n1 065 8 minutes de lecture\nIlul di Beskert, aseggas n 1845. Yemmut u yetwandel di Dzayer-tamaneɣt aseggas n 1901. Seg imezwura ay yetwelhen s uselmed n tutlayin tidzayriyyin, tutlayin tidzayriyyin jemla bla yamgared yeqnen ɣer tmetti nniɣ temsal n wezref. Netta daɣ amurzaw adzayri amezwaru ay yebdan tizrawin n tesnilest ɣef tmaziɣt di lqern XIX. Seg unaggaru, yezmer ad yili amusnaw adzayri amezwaru di tallit tatrart.\nArgaz-aya aɣef nettutlay ay yekren di teslit n Zziban ur yuc, wern n lqern seg ay yiɛedda, yeqqim d zamul n yedlisen ay yemra, ay yeǧǧa i lebda. Tizrawin ay yisawa ɣef tutlayin tidzayriyyin awalya ddarja d tmaziɣt, yeǧǧa yudan beḥren. Deg imer sima tutlayin-a twattunt, ur sent-sekkentca azal yuman, kkes ald luhi n lqern XXI a bdant tragent qli ɣer tfawett.\nAsteɛref n tmaziɣt di tmendawt d uḥebber a tebda tettessen, ussan-aya tineggura, ddarja yellan wern-as asiwel n imusnawen n tesnilest –am Ɛabdu Limam- d labas n imḥadiyyen bacana ad sgeɛmren tutlayt-aya u ad tt-ssidfen deg unnar n usegmi, yyay ukk d cerrat belli Ben Sdira yella d bab n tneẓrit d tmusni ay yeǧǧa d agemmun n tiktiwin i matta ha ad yedder wegdud-nnes deg a d-yegguren.\nTilawt teflala, welli ca n wa t-iɣummen. Axeddim, ussan imezwura, s mayes yetwandeh yebda s tmuxsi n tedbelt tafransist di tallit din. Daɣenni yict ur izemmer ad yeffer iswi aḥeqqani wern n uḥadi d usili n augerruj ay yesɛa yiles d yedles. Ubelḥeqq ixeddimen-aya d tezrawin sawwaḍent kan, mamek a ttaqqalen nehni, ad ɛinen amhares afransawi mamek ad yessiɣ aherrar id n ayet bab n tmurt bac ad yeẓẓel fell-asen fus ugar.\nAked ma tella temsalt, yuma ad d-nelmeḥ nezzeh belli Ben Sdira yexḍa d azen. Ur yezmir ad yessuref imer nniɣ ad ineggez tineḍruyin n umezruy ay yedder. D ttay d sebbet fell-as ur yetqawa wa yellan di telwit ad iḥaseb wa ay yellan ur yemnad ca aked matta ha as-yeḍran al dat. Waya ukk ur aɣen yessettaw ca agel ay yeǧǧa i yisurta n wass-a, d tarselt ɣef matta ay yiqaɛed aseqdec n tesnilest di tutlayin tiɣerfanin tidzayriyyin.\nBeṣṣeḥ mand d wa Belkacem Ben Sdira ? Mand d wa amusnaw-aya d uweggag n tezrawin n tesnilest di Dzayer ? Mamek ay yessiwweḍ, seg a ay yella wedzayri yessen kkes almad n Leqran di telwiḥin bacana ad yeqra u ad yerẓ isergal n tɣunza, yessegta deg ulmad deg ammas n yiɣerbazen d tiqemqumin am uɣerbaz amaynu n Versailles (1860-1863) ? Mamek ifaz, netta argaz mmi-s n teɣzut, u ad iɣaṣ di tusna n temetti, tasnilest tamaziɣt d tsekla taɛrabt ?\nDay lhul n iseqsiyyen ila ad fawen. Ɣef way, yuma fell-aneɣ ad netna di tmeddurt-nnes ɣer werni, al tallit n temẓi-nnes. Iswi ad nekkes aɣebbar ɣef matta t-yeǧǧin yeḥrec deg uɣerbaz d matta t-iɛinen deg usikel-nnes si Beskert al Pari sdat n wa ad d-iwella ɣer tmurt u ad yezdeɣ di Dzayer-tamanaɣt ani yetna d aselmad deg uɣerbaz amaynu ald iɛedda di 1901. Amma, yezmer ad nnezli i umezruy n wergaz-aya bla yasegti n wawal ur qeṭṭun aked n tɣawsa.\nBelkacem Ben Sdira ilul deg imer yettuqqet di-s zzhir. Ilul aseggas wenr n wa deg ani yudef-d umhares, ɣef yexf-nnes duk d’Aumale ass 4 deg waggur n meɣres 1844, di temdint n Beskert mani yetedder. Neẓra matta ay yetnekkaren deg ul n bunadem ma iẓerr lbaṭel ay yeteffi umhares ɣef imukan yessiẓẓel lḥif yeggamen ɣef imezdaɣ. Tinukriwin ay yeḍran imer din deg uɣir n Beskert am tin di Zɛaṭca deg useggas 1848, nniɣ tnukri n Si Ṣadeq Belḥaj di 1858 deg idurar n Ḥmer Xeddu, d tɣawsa yexḍan drus. Nezmer ad d-nini Belkasem Ben Sdira yetwaqqed, di temẓi berk, ay yeḍran ukk iḥḍer-as. Tnukriwin-aya d tanza d-yesseflalayen belli tamnaṭṭ-aya ur temniɛ si umhares afransis, labas ay yeɣlin di-s d imeɣraṣen, ssi-sen yya n Licana, timsunin, Taseryant, aked labas n idewwura n Zziban.\nWay ukk yeḥjem deg alli n ulemẓi Ben Sdira di tallit idin. Aɣref ur yumir s isergal, ur yekni sdat n lmenker ay yessers umhares, yerẓem-as tiṭṭawin i waggag n Tbeskert. Umgared ameqran yellan jar n wallalen n lgirra d tusna d sebbet n ssibt n weɣref. Matta ad isawa lfuci d ukerṭuc sdat n lemdafeɛ d wa sdendunen ? Din ay yegza ulemẓi Ben Sdira ilaq ad yeldi iɣuraf n tusna ad yermeg mani a xelden lejnas u ad yali d asawen u yes-s ad yeggenf seg ayen t-yeṣṣaḍnen jemla.\nAmma ay yebda leqrayt. Qli s qli ald yessiwweḍ yesselqef-d taggazt s mayes ha ad ikemmel leqrayt deg uɣerbaz amaynu n Versailles. Aseggas n 1866, sima yesɛa 21 n iseggasen deg ila-nnes, yetna d aselmad deg uɣerbaz amaynu n Dzayer-Tamanaɣt. Amma amek d-yessegmi ayet bab n wallen idzayriyen imezwira yella ssi-sen amusnaw ameɣnas Saɛid Bulifa.\nSneg n leqdic-nnes n uselmed, yessezreg-d azal n temrawt n tektabin yettutlayen ɣef tameslayt taɛrabt, taseklant d ddarja yetwatlayen deg ubrid. Sidin yerni yessezreg-d adlis yetwasnen nezzeh ɣef tamaziɣt deg useggas n 1887. Matta yemrun deg adlis-aya, yeǧǧa imusnawen imiranen deg ay yeqnen ɣer tira n yedlisen iqburen ad d-inin, amyaru n wedlis-a seg yyin ay yucin afud i werzaw deg unnar n tmaziɣt, sdat ukk n wa d-yejbed fell-as amusnaw afrasis René Basset.\nD tidet, matta yemra umatu Hanoteau, deg useggas 1875, yezwer tira a d-yernan fell-as, n Belqasem Ben Sdira, tirawin timezwura ay yellan ɣef tjeṛṛumt tamaziɣt. Maca adlis ay yemru Ben Sdira, a terfed 600 n yisebtar d amerkanṭi s tiktiwin yellan di-s, deg ayen i d-yetwasezrgen n tezrawin ɣef tutlayt tamaziɣt.\nAseqsi ay yilaqen ad t-d-nini imir-a : mamek argaz-aya yettutlayen s teɛrabt, yegmin di tlemmast n tmetti taɛrabt, yetwelleh i tmaziɣt ? Ma yessen ca tmaziɣt luq din, isa yendeh s ṛṛay ad yemru fell-as ? Welli ca n wa ay yizemren d-yuɛa ɣef iseqsiyyen ; mamek yelmed tmaziɣt, mamek yesɛedda tmudri id n tawacult-nnes nniɣ mani yeqra di temẓi-nnes. D wa ay yesɛermen lqil welqal di matta yemrun ukk ɣef tmudri, ɣef laṣel n terfiqt n Belqasem Ben Sdira. Llan yya yeqqaren, ay yiɣilen aggag Ben Sdira yekker-d si temnaṭṭ d tamaziɣt, yya ay yessuguren tutlayt am ta, d win ay yeqqaren : cṛa ay yemrun nniɣ yetnaɣ ɣef tmaziɣt, ḥseb si teɣmeṛt tamaziɣt ay yebbi.\nMmada yella yimer, nnan Ben Sdira ilaq ad d-ilal d amaziɣ. Kkes berk yal wa matta n temnaṭṭ tamaziɣt ay yessendeḍ i laṣel n Ben Sdira. Cca, uɛan-t d aqbayli ur yextar amkan ani d-ilal, yyiḍ nnan laṣel-nnes d acawi n Ras Leɛyun (Batent), d azdaɣ kan ay yezdeɣ di Beskert di tbadut n lqern XIX. Lḥaṣul, way ukk yuɣ aẓwer seg uherrar ssya wessya.\nIlaq arzaw deg ubrid n tidet, ma yict yexs ad d-yaf iẓuran n Belkasem Ben Sdira mani-s a d-bbin. Ad reẓment timasxiwin n tilawt n waggag-aya adzayri n lqern XIX. Aked d iswi-nneɣ yexḍa d arbaj ɣef ljerret n laṣel n Belkasem Ben Sdira, matta n terfiqt, matta n udewwar. Arzaw-aya d win ad yeksen aɛjar ɣef temsal yuman ad tent-naf, yya ur frint : mada ay yella yessen qič n tekbaylit nniɣ araḥ, ammin bac ad ttaɣ azal d aḥellaq deg urzaw ay yexdem s uɛerrem n leqdic ay yisawa ? Rni daɣ, sima ay yemra adlis « Cours de langue kabyle, grammaire et versions », welli ca n yedlisen yyiḍ ayef yeṣka arzaw-nnes.\nDi Beskert, nesseqsa labas n waggagen ay yelhan s umezruy n temnaṭṭ-a, maca xsin jemla am tirjin ibezgen. Ma hennid yict ur t-yessin, yict ur yesli s wergaz ay yerẓin sallas u yelli timasxiwin i werzaw asniles ɣef tutlayin tidzayriyyin. Di Beskert, yetwassen yisem Sdira nniɣ Ben Sdira, beṣṣeḥ lac wa ay yeffin kič n yisallen fell-as, bac ad ttban qli n ljerret ha d-ndeffer. Amezruy n Belqasem Ben Sdira ɣer-s lqern d uzgen di leɛmer, imezdaɣ n Tbeskert luqqa ha-t d yya ur d-ukin ad d-awin qli n yisallen fell-as i yisurta d-yegguren.\nSeg imer-a d asawen, ncemmer ɣef iɣallen, nebda arzaw ɣef ljerret n twacult n Ben Sdira di temnaḍin ay yiqerben ɣer temdint n Beskert. Tamezwarut ukk a ɣer neẓra d Tajemmurt, d adewwar yeqqen ɣer lwilayet n Beskert. Tajemmurt tus-d di tqatt n yeɣẓer n Ayet Ɛebdi, aɣella n idurar n Wawras ; imezdaɣ-nnes n lɛerc n Ayet Zyan, aked ma yella d iɛraben maca d lhurat tutlayen tcawit jar-asen seg a ay yella qerben ɣer imukan ani zedɣen icawiyen a ttemsewwaqen yid-sen. Da, isem n Ben Sdira yetwassen nezzeh. Nemlal-d id n Sennani Ḥmed, aselmad n tutlayt taɛrabt di tseddawit n Lahaj Laxḍer n Batent, i mala seg udan ay yettictan ad rzun ɣef umezruy anaṣli yimezdaɣ. Ma hennid yuyes d-yini ay yessen, yerx-ad i wawal : « Ulli ca drus sliɣ ttutlayen ɣef umusnaw-aya ay yesnen ad yutlay labas n tutlayin n lqern XIX, beṣṣeh di tidet ur ɣer-s ca n usaɣen jara-nnes d twacult n Ben Sdira n Tjemmurt. »\nIwelleh-aneɣ ad nnuɛa ɣer uqewwar Draɛ Ɛisa, mani zedɣen qli seg Ayet Zyan, maca d idis ay yeqnen ɣer lwilayet n Batent. Nezda uqqun i temlilit id n yict n uɛeggal si twacult Ben Sdira, syin, neṭṭef abrid al uqewwar deg ubrid jar n Warris d Batent.\nSi newweḍ ɣer Draɛ Ɛisa, d aqewwar d beztut, ilaqqa-neɣ-d Ɛmer Ben Sdira. Yenna-k : «deg ay yellan d tidet, ilaq yisem n uqawwar-aya ad yili Anza N Sdira, yexḍa Draɛ Ɛisa ». Di tenfas ticawiyyin, welhent belli Anza d amkan mani zik nɣin ca n tmexluqt. « Amkan-aya ukk yetwassen si zik s yisem Anza n Sdira. Ma d isem Draɛ Ɛisa d amkan yict yejwa ɣef umkan-aya ». Ma d Belkasem Ben Sdira : « amek a gemneɣ, yenna-d dadda Ɛmer, werjin sliɣ s umusnaw-aya yutlay-d fell-as aked d yict. Matta a sneɣ tawacult-nneɣ tekker-d da deg Anza n Sdira, amkan ani niɣin yiǧǧ d aɛeggal-nneɣ, d Lqayed nniɣ d Lɛaqel, yerna yettuqaḍar ».\nYila ad nnefcel, nesla i lexber yessefraḥ yewweḍ-aneɣ-d si Beskert. Imeddukal a neǧǧa din ad rzun, ṣṣiwḍen ad afen ljerret n wergaz-aya. Ddura, mamek aɣen-nnan imeddukal, lexber d ṣṣeḥ, issefreḥ-aneɣ. Belkasem Ben Sdira, ilul di Beskert taqdimt, di teqṣebt, azniq d aqdim, yezmer lḥal laṣel-nnes n tawya taɛrabt Ahl Bni Ɛli.\nDi matta uk a d-nnan chud, Ferḥat, baba-s n Belkasem, yella d lqayed nniɣ d ccix n tawya-aya tameqrant yeṭṭfen s temsal d ucal ald aɣir anẓul n Beskert. Ma d yyiḍ nnan : ur yelli la d Lqayed la d ccix. D argaz yufin amakn jar n iɛeggalen n Bacaɣa Bengana. Beṣṣeḥ mamek yexs ad yili lḥal, nezmer ad d-nini : mala d Bengana ay yellin timasxiwin i Belkasem Ben Sdira ad yadef ɣer uɣerbaz afransis.\nAss-a, lɛerc n twacult Ben Sdira yessuzzer di labas n imukan n temnaṭṭ. Llan di Zziban, am temdint n Beskert, Umac, Sɛada, Urlal, … atg.\nMa d Ɛli Sayad yenna-d : « Ameslay amezwaru ayes a d-yekker, s mayes yetturebba Ben Sdira d taɛrabt. Yella d aselmad n tutlayt-aya. Sima iɛedda yimer, ɣer useggas n 80 n lqern XIX, yexdem asemres aḥellaq-nnes, yelmed, yesselmed taqbaylit deg uɣerbaz unnig n tsekla, di Dzayer-tamanaɣt ».\nMatta yezmer yict ad yerfed d tamsirt si tmudri d matta yemra Belkasem Ben Sdira ? Di tezwart, yuma ad t-nneẓr d aggag ay yiḥerzen agerruj yeɣlan, yexḍa d wa ad yalem yict n ufus, i tsurta n yimal. Arzaw ay yexdem di tmudri-nnes ɣef tutlayin, labas ay yisellek seg uttaw, yexḍa drus seg uɣemmay adzayri, acku iḥada ɣef neqqad n yidisan usnanen idelsanen di tict n tikti ; n tnaṣlit nniɣ n tesnilest nniɣ aselkan. Rni, aggag-aya, ur yeǧǧi aked d tict si tutlayin tidzayriyin : taɛrabt tunṣibt, taɛrabt tadzayrit, tamaziɣt. Ur yettu ca aked d tict.\nTaneqqiṭṭ wis sen ayef xseɣ ad utlayeɣ d ttin n luɛert a d-nqabel deg urzaw ɣef ljerret n wergaz-aya. Nenna, ha-t yuɛer ad d-naf ljerret mani-s ukk a d-iɛedda Belkasem Ben Sdira, beṣṣeḥ ila ad d-nini netta yegguma ad yeǧǧ aked qli yuran fell-as nniɣ ɣef twacult-nnes, ammin bac ur yettadef uherrar unfiq deg ayen yeqnen ɣer aked n yedles d temnaṭṭ nniɣ d lɛerc. Amma iban-d d adzayri, yura-d ɣef Dzayer.\nƔef leqdic-aya, yenna-d ca n umsertay di temrawt-inn n 90, belli tiflet n tlalitt ur yezmir ad yezzuɣer id-s ahil asertan. D tidet, teflet n tlalitt ur yezmir ad yig amerrig ha ad yuɛan win aɣen-imgarden d aɣrim, yessezwar tiḥessifin n beṭṭu.\nDi tmurt-nneɣ, ad ttesled i medden ttutlayen qqaren : tutlayin ukk, am yudan, kifkif-tent deg uzref. Beṣṣeḥ, jar n yudan-aya i t-id-yeqqaren, werjin txemmimen-t.\nImmala, matta ay yilaqen, yexḍa ad t-id-yini yict, yettusemma ad t-ixemmem. Belkasem Ben Sdira ixemmem-it, yerni yixdem-it.\nYarru-t : Salim Guettouchi\nYassuɣal-it : Younes Aɣugali\nBelqasem Ben Sdira Salim Guettouchi Tamaziɣt Younes Aghougali


Q=5	C=3	SS=1	LS=0	PS=0	DC=0	LC=0	SD=0	BS=2	G0=199	G1=113	G2=37	DLID=ber_Latn	BODY=Imenɣi n Anwal, “La Bataille d’Anoual” (Rif), 21-23 yulyu 1921 : 100 iseggasen aya ! - Inumiden\nJugurtha Hanachi Suivre sur Twitter Envoyer un courriel 8 août 2021\n622 18 minutes de lecture\nImenɣi n Anwal\nImenɣi n Anwal, gar Irifiyen akked iserdasen n Spanya teldi tabburt i tnekra n tmura n “wadda” (pays colonisés). Ittwassen deg umaḍal, acku d tikkelt tamezwarut i temceḥ taɣebbart yiwet tmurt n Urupa (Spanya) mi tedda ad tekcem adrar n Arif. Imjahden n Arif, deffir Muḥend Abdelkrim n At Yusef Waâli (Abdelkrim El Khettabi), deg Ajdir, kkren yakan si 1920 akken ad gen afrag i tikli n iserdasen n Spanya. Mi yefra imenɣi-nni, d nnger, d timeqbert n iserdasen Isbenyulen… d taɣuri i yiɣerfan ittuhersen (une école pour les pays colonisés).\nAkken illa umezruy n imenɣi n Anwal, di 21-23 yulyu 1921 :\n(Ittwakkes-d seg udlis ‘’Muḥend Abdelkrim, di Dewla n Ripublik’’, Aumer U Lamara, éditions L’Harmattan, Paris 2012).\n… Di tnemmast n lkazirna n Anwal, jiniral Sylvestre iẓra zelgen wussan-is.\nAyen iqas akked tikli-nni yedhem di tazwara, inwa ad as-gen abrid ahrawan ɣer Ajdir. Inwa tiddi-nni ibedd di tɣaltin n Arif tella-d am win kan isgunfan si tazzla-s akken ad irnu ugar tazzla ɣer zdat. Mi yenti abrid-is, iṭṭef tiɣilt n Anwal, isla ulin-d Irifiyen ɣer wedrar n Lqama, isla gan ‘’la ḥarka’’, irgazen s iserdan d ibeckiḍen, ulin-d ad as-gezmen abrid. Netta, ur asen-iga ccan. Ibna ad ten-idhem am aḍu-nni iddmen iferrawen n tneqlett di taggara n lexrif, ifka-ten yal tama. Targit-is ur as-teffiɣ akken i tt-isarem. Gar ifergan n wuzzal d lminat, di tnemmast n Anwal, di tafukt yerɣan, Sylvestre iqqim itezzi am yizem di tnemmast n tesraft deg yeɣli. Urfan, tikkal rennun ugar di tidderɣelt.\nƔas yella wawal gar-as d jiniral Berenguer, i yellan imir akkin gar Ijebliyen d Tiṭwan, akked wawal yellan gar-as d ‘’Mohamed Ben Abdelkrim’’ akken i yas-iɣar, si tama n Nekkur, tidyanin n Aberran, Iɣriben , Sidi Dris akked tuffɣa-nni si Anwal i yasen-itwakksen, sberken-as tawenza. Sylvestre zun ifra d rray-is. Amek ad iqqim, ad issiwel, neɣ ad ifru tamsalt gar-as d ‘’los Moros’’ di lawan deg i yas-d-zzin s ibeckiḍen-nsen, deg imekwan deg yella netta d wanda yesbedd lâesker-is. I Sylvestre tefra, ‘’ ur illi wawal akked imelluẓa del Rif’’ !\nMuḥend Abdelkrim si tama-s, ur yuyis. Skud yeṭṭef adrar, d afrag zdat tikli n Spanya, izmer ad d-yaf udem akken ad iqqim i tifrat. Tazmert ilhan d tin iddan deg ubrid n talwit. S tezmert n yemjahden-nni yeddurin taẓrut, i yefkan aqerru-nsen i tmurt-nsen, issarem ad issinef ugar ɣef iqerra n waytmaten-is di yal tama n tmurt-is. Di Mezwira neɣ deffir ifergan n Anwal, Muḥend igguni ugar awal ar as-d-yasen si tama wadda, awal n Azerqan neɣ n Aâlluc, irgazen-nni yellan d imsiwḍen (liaison) gar-as d Spanya di Nekkur, Mellila neɣ imukan nniḍen. Di tebratin i yura i Spanya i yasen-ifka ad tent-siwḍen, awal-is yeqqim kan deg ubrid n talwit. Inna-yasen : « …ur riɣ ṭṭrad neɣ isem n imenɣi mgal Spanya. Riɣ talwit d wussan ilhan i tmurt n Arif ɣer tama n tmurt n Spanya, tamurt n tussna akked tmussni … ma teqqim Spanya di tlisa-nni n zik, di Sebta, Mellila akked tegzirin i teṭṭef si zik, nekkni ul nnaɣ yelli i tdukli, …nezmer ad d-naf abrid i tdukli ara idumen ɣer zdat, tadukli i lebni n tmurt, i tɣuzi n iberdan…Nekkni nella d lǧiran ass-a, nesarem ad neqqim d lǧiran n talwit azekka…”\nTafat-nni i ẓerren waṭṭawen n Muḥend ɣer zdat akked yimmal, temnuger-itt-id tidderɣelt n Sylvestre akked tin n Berenguer. I nitni, win i d-irefden iɣil-is iwwet Spanya, deg Aberran neɣ imukan nniḍen, ur d-iqqim yid-s wawal. Yiwen ubrid i yellan, d abrid n ṭṭrad d ubarud !\nS taɣert-nni nsen i sin, zzin-as s uzagur i webrid n tifrat i yasen-d-ifka Muḥend Abdelkrim, yal yiwen s ubrid-is. Jiniral Berenguer issarem, mi yefra tadyant n ṭṭrad mgal Raysuni deg Ijebliyen (Djebbala), ad isddukel lâesker-is, ad d-yaweḍ ad as-istufu i tnekra n Arif. Issarem ad tt-iselffeɣ zun d aâqqa uzemmur gar iɣuraf. Tamurt n Arif tettunefk i Spanya si tifrat n Algésiras (accords européens), netta ad tt-id-iḥelli s yiɣil-is. Ma d jiniral Sylvestre, s ufus n Berenguer, ifra ad yuɣal akkin ɣer Mellila, ad as-isuffeɣ leḥsab amaynut, Madrid ad issemɣer tazmert n lâesker-is, syen ad d-yuɣal ad iserwet Ajdir akked teɣzut n Lḥusima akken tebɣu tili. I sin yid-sen, yal yiwen si tama-s isedda tiddas-is, s ileqqafen-is netta. I sin yid-sen abrid-nsen yiwen : ur illi yisem n tifrat n talwit akked ‘’los Moros’’.\nIlla deg wawal, “ur izmir ad ikker umulab i tlafsa”.\nMuḥend Abdelkrim iẓra ɣas tiyita n Aberran, Sidi Dris neɣ Iɣriben sergagint Spanya, kksent azaylal i yat Arif, yuɣal-d usirem, ma d Anwal ur as-zmiren, ur as-iga tiṭ akken ad t-iwwet. Deg Anwal llan nnig 6500 yergazen n Spanya s wuzzal-nsen, s lmatrayuzat akked imruden (canons) imeqqranen, mačči d takemmict iserdasen s ibeckiḍen wid ufan deg Aberran. Ayen yellan deg Anwal, d aḥric ameqqran n 24000 iserdasen-nni n Spanya i yellan imir deg wakal n Arif. Ɣas Muḥend izzi-yas s yemjahden i lkazirna n Anwal, d tuzzya n wenbac d tuqqsa kan akken ad ten-isedhu, ur teddun ɣer zdat, ur d-teffɣen, di tallit-nni deg yewwet ad iseddu awal n tifrat d talwit akked Spanya.\nTuzzya-nni ur telli d tin iheggan i tyita tameqqrant. Imjahden i yas-izzin, amur ameqqran deg-sen s ibeckibḍen neɣ s lmatrayuzat i d-kksen i Spanya deg imenɣi n Aberran, Iɣriben neɣ imukan nniḍen. Krad n imruden-nni (les batteries de campagne) i d-kksen si tyita n Iɣriben, ifka-tent Muḥend ɣer Ajdir ; sersen-tent zdat Uẓru n Nekkur, d afrag ɣef Ajdir. Ɣas At Arif gan afrag deg udrar i Sylvestre akked lâesker-is, anezgum ur ikkis deg uzaɣar si tama n yilel. Yal ass, At Waryaɣen bedden ɣef yiman-nsen s ibeckiḍen akken ad dehmen ibaburen izemren ad d-zegren seg waman, di teɣzut n Lḥusima.\nI Muḥend, abrid n tifrat ur irgil ɣas yessawen. Ɣas iffeɣ waâbar gar-as d Spanya, imdanen zemren, s tmuɣli iseggmen akked tmussni-nsen, ad semẓin ayen ur nelhi, ad siherwen abrid isuffuɣen ɣer tafat. Muḥend ira ussan n tafat netta d tmurt n Spanya.\nD tidett, uzzlen idammen, ikker herrwel, rɣant tzeɣwa, maca skud yella wawal gar icenga, awal-nni yezmer ad d-iglu s tifrat. D tifrat-nni anda yal yiwen ad iẓer abrid i yeffɣen fella-as, abrid ad ten-isdduklen ɣer yimmal.\nUr illi d tirga. Muḥend issen tamurt-is, issen imdanen n tmurt-is, issen daɣ Spanya seg iseggasen-nni deg yella di Mellila, illa d lqaḍi syen d anelmed n tmaziɣt, d aneɣmas deg uɣmis Corriere del Rif. Netta issarem ad d-isddukkel ayen ilhan si yal tama, am ustu uẓeṭṭa, akken ad yeẓḍ aẓeṭṭa ad ten-isdduklen, am Spanya am tmurt n Arif di Merruk.\nTuffɣa n lâesker n Sylvestre seg Anwal :\nDi tzeqqa n Sylvestre, di tnemmast n Anwal, ur d-isuḍ waḍu n tifrat neɣ n wawal akked Irifiyen. Tamuɣli n ifesyanen yiwet : llan di ṭṭrad ad seddun awal n ṭṭrad deg ubrid n ṭṭrad. Wid yellan deg ugraw-nni yezzin i jiniral Sylvestre, am kulunil Morales, anezgum-nsen yiwen : amek zemren ad ffɣen si tesraft deg llan. Isalan i yasen-d-yusan si yal tama yiwen-is : yal tiɣilt i ṭṭfen nitni di tikli-nni n 30 km si Mellila, ass-a zzin-as Irifiyen. Anezgum-nsen innerna ugar mi seddan awal akken ad d-afen ixef -is: ansi d-ffɣen akk Irifiyen-nni s ibeckiḍen nsen ?\nUfan-d mačči d tarbaât-nni n udrar n Lqama i yessawḍen tanekra akka. Mačči d takemmict n yemnayen n At Waryaɣen akked At Temsaman s ibeckiḍen-nsen i yuɣen akk tamurt.\nTasarut n tuttra-nsen ifka-yasent-id kulunil Morales. Tanekra tbeddel udem di tmurt n Arif. Morales yessen tamurt, issen idles n Arif, issen amek teẓḍa tuddsa gar twaculin, iderma, iɣerman d tewsimin n Arif. Di Officinas de Indigenas, Morales yelmed amek yella wurar gar teqbilin, gar iderma, urar n ṭṭrad s lmut neɣ n tdukli gar-asen. Di tnekra-nni n Muḥend Ameẓyan n At bu-Yifrur di 1911 mgal Spanya akked Zerhuni Bu-teɣyult, iẓra amek tekker tmurt n Arif am uḥeǧǧaǧu n tmes, srewten lâesker n Spanya, srewlen Bu-teɣyult akked lâesker-is, qqnen-t-id am izimer di tiɣremt n Selwan. Aḥemmal-nni n imesdurar i d-ikkren, isla yis Morales, iẓra anda i yezmer ad issiweḍ. Aḥemmal-nni am win n wasif Ameqqran, ayen i d-yufa deg webrid-is ad iddu ɣef iẓuran, ur telli trewla, ur illi wental.\nDeg ugraw-nni n Sylvestre deg Anwal, awal itezzi ɣef tnekra n At Arif, ɣef tikli n ’’Ben Abdelkrim’’, am akken i yas-iɣɣar Sylvestre. Mi yella wawal-nsen iḥma, abarud n Irifiyen i d-izzin i lkazirna, ikkat ur ixsi. Si yal tama, tirsasin-nsen taffgent nnig iqerra-nsen. Mi nwan ṭṭfen awrir ameqqran n Anwal, taggara ufan d nitni i yettwaṭṭfen di tzarezt deg Anwal.\nAyen i yasen-isberken tamuɣli deg Anwal, d awal-nni n jiniral Berenguer : ‘’Ur izmir ad d-yas s lâesker-is netta, ur izmir ad sen-d-yazen lâesker ugar si Mellila neɣ si Tiṭwan. Ayen illan yakan ur izmir ad d-ittwakkes anda yella, ma d ayen izemren ad d-yernu si Spanya ɣezzif ubrid-is, akken daɣ, ma ira Madrid ad d-yernu lâesker i ugar n 24000-nni i yellan deg wakal n Spanya di Tferka’’. Iɣli-d yiḍ fell-asen deg Anwal.\nSi 1921 i d-teqqim tuttra tameqqrant ur tefri ɣef tedyant n Anwal : amek issaweḍ jiniral Sylvestre ad yefk lamer i lâesker-is ad iffeɣ Anwal deg wass n 22 Yulyu 1921, akken ad yuɣal ɣer deffir, ad iddu deg ubrid n Mellila ?\nAsefru-s yusa-d seg udlis i d-iffɣen di 2088, di tebtert 24 (2) : « Di tnemmast n yiḍ, Sylvestre iɣer-asen i setta n ifesyanen imeqqranen. Gar-asen yella kulunil Morales i yellan iḥkem lâesker Irifiyen Regulares. Yiwen di setta-nni i d-teǧǧa tyita d ameddur, d kumundu Alzugaray. D netta i d-iwwin awal n Sylvestre amek yella : « Nniɣ-awen, aqlaɣ nettwaṭṭef deg Anwal. Ur illi lâesker ugar ad d-yasen ad aɣ-d-fken tallalt. Ilaq-aɣ ad nebnu ɣef yiman-nnaɣ kan. Di tegnitt agi taberkant, sutreɣ-awen akken ad tt-nefru ma yella ad neqqim neɣ ad neffeɣ si Anwal. D kulunil Morales i d-ineṭqen d amezwaru inna-yas : ‘’ur nezmir ad neffeɣ si Anwal acku lâesker ad d-yasen ur zmiren ad d-awḍen ɣer Ben Teyeb, d amkan n tseddarit amezwaru izemren ad iṭṭef mara neffeɣ si tesraft agi n Anwal’’. Ifesyanen nniḍen fernen tuffɣa si Anwal. Nnan-as, « ur llin waman d tgella i nnig 4 wussan ɣer zdat, ur illi uqerḍas i tyita tameqqrant ma terra tmara ». Taggara, Morales imal ɣer ifesyanen-nni. Mi yefra wawal, Sylvestre inna-yasen : “azekka ɣef 6 n tsebḥit ad neffeɣ si Anwal”…\nAzekka-nni, Sylvestre ibeddel tamuɣli -s; irna issemlal-d ifesyanen-nni, inna-yasen ayen issawel s tiligram deg yiḍ-nni izrin netta d lewzir n ṭṭrad i yellan di Madrid. Awzir-nni, taggara ifka-d lamer i jiniral Berenguer akken ad yefk ayen yellan d lâesker ɣer Anwal. Mi yella Sylvestre iḥekku-d, ikcem-asen-d s tazzla lqebṭan Carrasco, inna-yasen : ‘Iwweḍ-aɣ-d yiwen isalli tura : neẓra akkin 3 trebuyaâ n wazal 2000 Irifiyen di yal yiwet deg-sent, teddunt-d ɣer Anwal !».\nAwal-nni n Carrasco isker aferfud di lkazirna n Anwal. Ma llan kukran i wayen heggan, awal-nni ikkes-asen akukru i Sylvestre akked ifesyanen-is. Ad ffɣen, tarewla temnaâ bab-is !\nAwal n tuffɣa slan-as akk wid yellan di lkazirna. Ɣef 11 n wass, lâesker imezwura tefka-ten tebburt n lkazirna, uɣen abrid n tiɣremt n Izumar, akken ad awḍen ɣer tiɣremt n Ben Ṭeyeb. Deffir, jiniral Sylvestre isserkeb mmi-s di tkarrust-is, akken ad-t-isdari ɣef rsas n Irifyen…\nAyen iḍran ɣer zdat ittwassen . Imenɣi n Anwal uran fella-as acḥal n idlisen, acḥal n yeɣmisen, cnan-t acḥal imedyazen Irifiyen akked Tirifiyin. Deg Anwal, Irifiyen gan annar n tmes d ubarud. Si nnig 6000 iserdasen-nni yellan din, tegra-d tkemmict tedder. Sylvestre immut, Morales immut. Wid illan deg-sen d Irifiyen di Regulares, imezwura mmuten, wid inesren di tmes tamezwarut, beddeln tama, ffɣen si Regulares uɣalen d imjahden n Arif am watmaten-nsen.\nDi tegnitt-nni deg tent-iferru jiniral Sylvestre ma yella ad iqqim neɣ ad iffeɣ si Anwal, Muḥend Abdelkrim illa di tesrafin-nni timezwura anda ffren yemjahden i ten-d-ikkaten seg ugemmaḍ i yifergan. Muḥend iẓra tasarut n temsalt tella di Anwal. Tasarut issarem Muḥend mačči d tin n imenɣi ameqqran. Iẓra ur izmir ad idhem tazmert-nni tameqqrant yellan deg Anwal, uzzal nni, imruden-nni. I Muḥend Abdelkrim, skud yella Sylvestre din, ur illi deg yimenɣi di tama nniḍen, ur isserɣ iɣerman, ur inɣi aytmaten-is. I Muḥend, tifrat issarem-itt ad d-tas si jiniral Berenguer akked Madrid. Ɣas issarem tifrat, awal-is inedder irgazen-nni iẓer yiwen yiwen di tesrafin. I yal yiwen, iwwet netta ad as-isefrez s wawal awezlan, s wawal aḥlawan tadyant amek tedda, tiddi n tseɣlit i wakal n imezwura.\nDi tuzya-nni n tesrafin, yal yiwen wukud issawel, seg yiles yaâqel tarifit-is, yufa-d anta taqbilt neɣ iɣrem ansi d-yusa. Imlal-d ilmeẓyen n At Waryaɣen, n At Bu Yaḥi, n At Temsaman, n At Said, n At Tuzin, n At Bu Yifrur, n Izerwalen, atg. I Muḥend ikkes-as unezgum-nni amezwaru. Ass-a Arif iddukel d yiwen akken ad yeg afrag i tmurt-is. Awal n Muḥend yiwen, inehhu-ten ad sdarin iman-nsen, ad cuḥen i yaâbaren n waldun, ad sebren deg ubrid n yiseɣ.\nIṭij d ubarud serɣen tamurt n Anwal. Di lkazirna yekker\nherrwel, yal yiwen anda yettazzal. D taɣrast n tzizwa n war agellid. Seg ufrag akkin, Irifiyen yellan i taâssast, yal yiwen anda yentel gar wakal n tesraft d tqelmunt n tjellabt-is, ikbel akken ad isenqes fell-as aẓɣal n tafukt n yulyu. gar-asen llan wid innudmen, llan wid ifuden lluẓen, uysen wid ad d-yasen ad qqimen deg umkan-nsen. Akka yal ass, di yiwet tama ugar imjahden tisrafin, di tama nniḍen llan wid iqquren deg umkan-nsen send ad d-yas win ad iqqimen.\nIzeggen wass mi ẓran idurra n lâesker n Spanya ffɣen-d si tewwurt tameqqrant. Wid iqerben tabburt, anda teffeɣ tiṭ, ẓran ayen i ten-isduqqsen : ur telli d tuffɣa n Isbenyulen ɣer imenɣi. Mi ẓran idurra-nni n lâesker, ikarrusen-nni n imejraḥ akked d tibardiwin-nni n iserdan sbabbent aqeffu n wuzzal d isufar nniḍen, tban-asen-d. Ur telli d tuffɣa ɣer imenɣi am tid n wussan-nni imezwura. Ass-a d tuffɣa si Anwal, d tarewla si lkazirna tameqqrant !\nMi yeffeɣ wawal gar yemjahden n Arif, iwweḍ wawal Muḥend Abdelkrim akked ifesyanen Irifiyen illan din, fran-as amek i d abrid-is : ad ǧǧen lâesker ad iffeɣ si lkazirna, ad iddu sin neɣ krad kilumiter, syen anda yesefk, ad d-ɣlin fell-asen Irifiyen si yal tama am tmedda.\nMi bdan teddun s leḥder Isbenyulen deg ubrid, Irifiyen nitni d tazzla, d aneggez, d affug ɣer webrid-nni gar Anwal akked Izumar anda yedyeq ubrid zun d tinifift. Anda i wḍen yemjahden ad gen afrag si yal tama, ad ṭṭfen yal tiɣilt, anda teffeɣ tiṭ, anda yedyeq ubrid, anda tella txennaqt. Mi llan teddun s leḥder Isbenyulen, teddun tseggimen abrid iɣzen akken ad zrin ikarrusen-nsen akked iserdan-nsen, Irifiyen suffɣen awal akkin i tɣaltin. Si yal tama, imjahden yellan uɣen-d abrid, d tazzla ɣer Anwal.\nAwal-nni yeffeɣ zun d abarud : “Isbenyulen teffɣen si Anwal ; Isbenyulen rewlen si Anwal !”.\nAwal-nni n trewla ibeddel udem n ṭṭrad. Ayen akk yellan zik d tigdi n tezmert tameqqrant n Spanya, ass-nni yekkes deg uqerru n Irifiyen yellan din : acengu yuɣal ɣer deffir, yerwel !\nDeg yidles amaziɣ, yella wawal si zik n zik : « ma tseɣleḍ, ewwet ! Ma ur tezmireḍ, ur sɣal ! ». Ass-a, Spanya tesuffeɣ-d tazmert-is, tuccar-is akken ad tekcem tamurt n Arif, tefka-d uzzal ameqqran akked yergazen, gezmen-d tamurt si Mellila, srewten, serɣen, nɣan wid ufan zdat-nsen, taggara gan iɣrem ameqqran n wuzzal d ubarud di Anwal am timmis deg wammas n tmurt n Arif.\nTiyita-nni n Aberran akked tin n Iɣriben sduqqsent wid inwan ad ddun d tazzla di tmurt n Arif n war isennanen. Imjahden n Aberran akked wid n Iɣriben suffɣen-d isennanen n tmurt, xebcen yir axbac tazmert n Spanya. Tazarezt-nni n Anwal terna tesemɣer ugar anezgum-nni yellan di Sylvestre akked ifesyanen-is.\nTuffɣa-nni si Anwal, akken tesnerna anezgum di Sylvestre i tekkes azaylal ɣef yemjahden n Arif. Deg uqerru n yal yiwen tamsalt tefra : Spanya tesɣel, maca ur tezmir ad tewwet , taggara tuɣal ɣer deffir, terwel !\nTuɣalin ɣer deffir, neɣ tarewla deg umennuɣ gar sin yemdanen tessawaḍ anda tella talast gar yiseɣ d war iseɣ. Illa yisem-is : d laâr. Taggara, laâr ameqqran mačči ɣer yiri n win irewlen zdat win d-ikkan nnig-s, win akken izemren ugar i yas-d-iṭṭfen tasawent. Di tidett, laâr ameqqran yerna i win ikkren ad iwwet win illan ddaw-as.\nDi tuffɣa si Anwal, Spanya tesddukel-itent i snat :, tacmatt n Spanya i d-isuffɣen lmatrayuzat akked imruden ɣer ifellaḥen imelluẓa n Arif, akked tacmatt n win irewlen taggara zdat wurfan akked tnekra n ifellaḥen-nni.\nDeg uqerru n yal amjahed i d-iqqimen nnig ubrid n Izumar, tefra temsalt. Acengu yellan iteddu-d zdat-s ur iǧǧi iseɣ ɣef yiman-is akken ad as-yeg netta iseɣ. Abrid-is iban, d abarud, tama ad tekk di tayeḍ.\nTuddsa n Muḥend simmal trennu tettseggim. S tazzla, yal yiwen yuɣ amkan i yas-nnan. Wid izwaren ɣer zdat ddan akken ad awḍen amkan zdat Isbenyulen akken ad xemten din, wid yeǧǧa Muḥend akken ad kecmen lkazirna, qqimen ɣer deffir, ggunin. Awal n Muḥend ifra : wid iffɣen si Anwal ur d-keččmen mi tekker tyita ; amur n yemjahden ad ṭṭfen tabburt, amur ad d-ikcem si deffir akken ad isenger wid yellan d ineggura di lkazirrna.\nMi yenti rsas, tuddsa tella tebna, tewzen, tseggem.\nMi d-ffɣen lâesker imezwura si lkazirna, bḍan ɣef krad idurra : di tnemmast d Isbenyulen akked imejraḥ-nsen, si tama tayeffust akked tama taẓelmaḍt d idurra n Irifiyen n Regulares, teddun d afrag ɣef Isbenyulen-nni. Tban am uzal ! Tazarezt undin ifesyanen n Sylvestre tban ur teffir. Yal tarsast n yemjahden ad d-yasen seg yiɣil ad tezwir deg Irifiyen n Regulares am nitni. Anef-asen i Irifiyen ad msenɣen gar-asen ! D tiḥerci n izirdi !\nMi yenti rsas, d Irifiyen-nni n Regulares i ibeddlen udem, I ibeddeln ntama, nitni bdan astutti n rsas ɣef Isbenyulen yellan di tnemmast-nsen. D aḥḍun !\nAmek i wḍen Irifiyen-nni i yellan d iserdasen n Spanya, twaxellsen, lsan, ččan nitni d iserdasen Isbenyulen, akken taggara ad rren tiɣunam n ibeckiḍen-nsen ɣer imeddukal-nsen ?\nMačči yiwet tsarut kan i yellan i fessi n tundar, i usefrez n tedyant. Ɣas di yiwet tegnitt amur ameqqran n Regulares-nni beddlen udem, yal yiwen deg-sen yella wayen i t-isseflen, ibeddel udem. Tezmer ad tili tlul-d kemmict n yergazen seg-sen i yemcawaren send ad d-ffɣen si lkazirna, fran gar-asen akken ad kkren. D yiwen ubrid, ɣas llan iberdan nniḍen.\nImdanen-nni yellan di tkebbanit n Regulares, mačči yiwen ubrid kan i ten-iwwin. Llan wid yuɣen abrid-nni s lebɣi-nsen, iwwi-ten uɣrum di tmurt n laẓ, llan wid iddan s tmara. Di yal iɣrem i yeṭṭef lâesker n Spanya, mi fran ahuddu d userɣi, taggara ad cerḍen deg at yiɣrem-nni ad sen-d-fken irgazen neɣ ad snegren iɣrem. Anda yedda lâesker ad iglu tajlibt n yilmeẓyen, ad ten-isels akken ad isemɣer ṭṭrad s idammen n at tmurt.\nAguren-nni unekcum n Spanya ɣer tmurt ufella, si Mellila armi d Anwal, akked imenɣiyen i d-illan gar waytmaten Irifiyen si tama-ya d tama-yen, iga-yasen anezgum i Regulares-nni. Di yal imenɣi ẓran d nitni i fernen ifesyanen d imezwura d afrag ɣer zdat, ɣer tmettant. Wid deg-sen i yeddan s tmara, ukin-as i tawla yal tikkelt ara jebden znad ɣef waytmaten-nsen.\nTuffɣa-nni n trewla si Anwal tekkes fell-asen tugdi-nni i yasen-idlen, I tent icudden acḥal iseggasen. Llan di tnemmast n lkazirna, ẓran ayen iḍerrun, sellen i wawalen gar Isbenyulen. Tigdi-nni yellan deg-sen tezzi, teffeɣ-iten, tenteḍ akkin Isbenyulen. Tuffɣa-nni si Anwal, ẓran nitni d tuffɣa n trewla ɣer Mellila. Tazmert-nni i nwan tella kan di tama n Spanya, tezzi ɣer tama n waytmaten-nsen Irifiyen i d-ikkren.\nDi lkazirna n Anwal llan imir azal n 2000 Regulares. Amur ameqqran myussanen, si yiwen yiɣrem, yiwet teqbilt neɣ d aytmaten, isddukel-iten ujajiḥ n tmes n imenɣi. Ẓran mačči d takemmict kan i yellan din, mwanasen.\nTaggara n tneggura, ldint-d wallen-nsen mi ten-id-suffɣen si lkazirna, fkan-ten d idurra, yiwen udar si tama tayeffust, yiwen si tama tazelmaḍt, akken ad ilin d asfel, d afrag ɣef Isbenyulen i yeddan di tnemmast. Ticerkett meqqret, ma yella yiwen d adderɣal ad tt-iẓer.\nTifeṭṭiwejt tamezwarut, neɣ asafu i yessaɣen times n tnekra-nni ur izmir yiwen ad tt-id-ifru anta. Llant akk di tmes-nni yuɣen mi yekker ujajiḥ n rsas deg ubrid n Izumar.\nTawla akked tergagit-nni i yettaɣen imdanen mi yekker ubarud ferrunt tundar icudden, tekksent akukru-nni iteqqnen iɣallen akked ifadden. Mi yejbed znad Muḥa neɣ Ḥemmu ɣer tama n Isbenyulen, yuki yekkes fell-as uberrak-nni n rrya, n ’’Los Moros’’.\nSi mi yeffeɣ waâbar amezwaru, gar Anwal akked Izumar, armi wḍen imedduren inesren ɣer tiɣremt n Ben Ṭeyeb, tamurt n Anwal tbeddel udem.\nD timeqbert n yemdanen, n iserdan, n wuzzal, n ibeckiḍen, n ikarrusen, n yal asafar. D nnger ur igguni yiwen, ur inwi yiwen izmer ad d-iḍru mi yeɣli wass-nni n 22 Yulyu 1921.\nMi yefra wass, yekcem Muḥend Abdelkrim tanemmast n lkazirna n Anwal. Iẓra abrid n tifrat akked Spanya irgel-d. Gar-as akked Spanya, yezri wasif idammen.\nDeg wennar-nni n Anwal, gar tissi-nni n yergazen immuten, llan sin ufraren : Kulunil Morales akked jiniral Sylvestre.\nKulunil Morales imyussan netta d Muḥend, llan i sin d ixeddamen di Officinas de Indigenas di Mellila . Mi t-ufan immut gar iserdasen, Ifka-t Muḥend i wid i t-issawḍen ɣer tiɣremt n Sidi Dris. Mi wḍen, derren fell-as yemjahden-nni s ibeckiḍen-nsen, gan-as tiddi n yiseɣ (les honneurs militaires), wten abarud ɣer igenni, syen fkan-t i lâesker n Spanya.\njiniral Manuel Fernandez Sylvestre immut din. Awal n Muḥend Abdelkrim ɣef Sylvestre : « yiwen ilemzi yufa-t immut. Ikkes-as-d agus-is akked yitran-is, iwwi yaɣ-ten-id. Mi ddan yid-s wid iddan akken ad t-afen anda yella, taggara ur ufin tafekka-s. Imḍel di tesraft anda i meḍlen wiyaḍ.»\nAr ass-a, tafekka n Sylvestre ur iẓri yiwen anta tasraft deg temḍel, tucka di tnemmast n Anwal. jiniral Sylvestre yusa-d ad iserɣ akal n Arif, yekkes leqder ɣef imawlan n Arif, taggara yečča-t wakal n Arif.\nAḥemmal n Anwal :\nAyen issarem Muḥend Abdelkrim acḥal n waguren aya iẓra-t ilul-d, iteddu zdat wallen-is , iteddu yettumɣur ugar yal ass. Acḥal issarem Muḥend ad d-isuḍ waḍu n tnekra si tkemmict-nni n yergazen n udrar Lqama, akken ad yuɣal d aḥemmal ameqqran win ara ihudden tazmert n Spanya. Acḥal n tikkal i yessarem Muḥend ad d-tuɣal tedyant-nni n Zerhuni Bu-teɣyult asmi ddan fell-as At Arif d aglaf, d argaz d tameṭṭut, d aqcic d taqcict, d amɣar, wa s ubeckiḍ, win s umger neɣ s tazzert, snegren lâesker-is, netta cudden-t-id aḍar afus.\nAḥemmal n wass-nni n 22 di yulyu iẓra-t Muḥend yedda si Anwal, yuɣ abrid udyiq n Ben Ṭeyeb, idda am wasif-nni n taggara n tegrest mi d-fsin ideflawen.\nMi ffɣen lâesker n Spanya si Anwal, yeffeɣ waâbar amezwaru, nitni ddan d tazzla, d anejli, wa yeǧǧa abeckiḍ-is deg ubrid, wa yeǧǧa arkasen-is akken ad yifsis, abrid-nsen ɣer tdarit n Ben Ṭeyeb. Deffir-nsen idda weglaf n Irifiyen, smeɣren-as adwi akken llan d imjahden neɣ d Regulares. Tikli-nsen yiwet, acengu-nsen yiwen.\nLâesker imezwura n Spanya i yewḍen ɣer tiɣremt n Ben Ṭeyeb nwan ad afen din tadarit i trewla-nsen, ad afen afrag ad d-imnagren aglaf n Irifiyen-nni i yeddan deffir-nsen. Taggara aḥemmal-nni n Irifiyen igla s lkazirna n Ben Ṭeyeb. Mi d-ẓran wid illan din wid iwḍen s tazzla amzun rewlen-d seg yifri n yizem, kkren rewlen ula d nitni, ddan d imezwura ɣer zdat. Teḍra i wid-nni irewlen si Anwal am tedyant n wawal nni : “Ddiɣ ad sendeɣ fell-as, iɣli-d fell-i d aɣelluy”. Lâesker yellan di Ben Ṭeyeb zwaren d nitni ɣer trewla.\nGer ifesyanen imeqqranen i yellan di Anwal, llan wid yeddren deffir trewla-nni, wten ad seggmen tikli. Abrid-nni n trewla gar Ben Ṭeyeb d Mellila yuɣal-asen d amewcar n nnger. Ɣas ifesyanen-nni wten ad sdduklen lâesker-nni yellan, akken ad sdergen iman-nsen, syen ad rren tiyita, taggara ur llin ifadden, ur zmiren ad wten. Tarewla temnaâ bab-is ! Ur telli d tarewla, d anejli, yal yiwen iwwet ad isedreg ixef-is !\nLlant tikkal deg yif win ur ngir afus win i t-igren. Di trewla-nni n lâesker, yal yiwen anda yufa abrid yuɣ-it, anda tella terga yezger, anda tella tdarit ikmen. Ɣas wid yeddan deffir-nsen seddan lmut deg ifassen-nsen, llan Isbenyulen inesren. jiniral Navarro tuɣ-it illa di Mellila. Mi yesla s tedyant n Anwal, yusa-d si Mellila s lâesker yellan akken ad iger afus. Ira ad isddukkel lâesker-is akken ad issemɣer tazmert akken ad iqabel aḥemmal, ad iwet am akken i yas-slemden di tussna n ṭṭrad. Mi yewweḍ tiɣremt n Deryuc, imlal-d imezwura i d-irewlen si Anwal i yuki i twaɣit iḍran. S yergazen i d-igran si trewla-nni akked lâesker yellan di lkazirna n Deryuc, Qendusi akked Ttlata, inwa yezmer ad yeg tazmert i tyita. Anda yesarem ad yaf tayett n tallalt, Navarro yufa aɣilif ameqqran . Wid yellan di Qendusi sersen uzzal, refden ifassen-nsen send ad nnaɣen. Taggara, nɣan-ten Irifiyen akken llan. Wid yellan di lkazirna n Ttlata, ffɣen, zegren talast n tmurt n Arif, kecmen ɣer tama deg tella Fransa. Gar 1200-nni yellan di tazwara di lkazirna n Ttlata, wḍen d imedduren azal n 450 iserdasen akked 16 ifesyanen.\nTawaɣit tameqqrant tella-d deg udrar n Aârwi : « Deg wass n 23 Yulyu, tarbaât n Navarro deg llan azal n 2700 yergazen i d-inesren si Anwal neɣ seg imukan nniḍen, tedda deg webrid n Baṭel akken ad tesseqreb ɣer Mellila. Deg ubrid-nsen, si yal tama d ajajiḥ ubarud n Irifyen. Mi wḍen Adrar n Aârwi, ggran-d kan azal n 1300 yergazen. Akken, tilufa ur frint fell-asen. Send ad kecmen lkazirna n Aârwi, lâesker n Rugulares i yellan d iaâssasen fell-asen zzin ibeckiḍen-nsen fell-asen. Wid inesren deg ubrid, taggara yečča-ten rsas zdat tebburt. Send ad d-medlen tibbura, Irifiyen zzin-asen am tirkeft.Tuffɣa tegdel fell-asen. jiniral Navarro akked 3000 iserdasen ɣlin di tesraft ».\nTadyant-nsen tefra yir tifrat deg wass n 9 di ɣect. Mi d-tusa terbaât n imjahden n At Waryaɣen akken ad d-afen tabburt ; imjahden n At Bu Yaḥi akked Imtellsen fkan-asen udem. S tiḥila, sutren i yiserdasen n Spanya sersen uzzal-nsen, suffɣen-d ifesyanen, win-ten At Waryaɣen d imeḥbas, ma d iserdasen-nni yečča-ten rsas akken llan, negren wakali.\nTuffɣa i yessarem Navarro teffeɣ-asen d timenjert i yergazen i d-igran. Asdukkel-nni yesddukel lâesker-is akken ad yerr tiyita, taggara yesseks iserdasen ɣer udaynin n tmettant, d yir tamettant.\nDi sin wussan, gar 21 d 23 Yulyu 1921, ibeddel wudem n tmurt n Arif. Tamurt-nni yeknan ddaw tezmert n Spanya ass-a teṭṭef tasawent, tessenger lâesker yuɣen tamurt ufella, tenɣa-yas ifesyanen imeqqranen, teẓẓa tigdi deg ulawen n Spanya. Irifiyen ikkes-asen kennu-nni i yasen-irẓan ifadden. Ass-a kkren, wten, srewlen acengu-nsen.\nMuḥend Abdelkrim iga-yas anezgum ameqqran i tyita-nni n Anwal. Si tama ikkes-as ukukru-nni amezwazru, iẓra tamurt-is tekker am akken i tt-isarem, si tama nniḍen uzzlen idammen imeqqranen. Tiyita n udrar n Aârwi yeffeɣ wawal-is, terna-d taluft-is. Amek ad iqqim azekka zdat Spanya ma tefka-d udem ad teqqim i tifrat ?\nTikli n Abdelkrim ur tunif akka neɣ akkin. Inwa ad ikker ad d-isuffeɣ tuccar, syen ad d-injer ubrid n tifrat send ad taweḍ ɣer imenɣi ameqqran. Sylvestre akked wid yellan di Madrid akked Mellila uɣen abrid nniḍen. Uɣen abrid uḥḍim, abrid n tɣennant, taggara fkan-tt i yeɣzer…\nTimerna /Notes :\n1) Aḍris ikkes-d seg udlis ‘’Muḥend Abdelkrim, di dewla n Ripublik’’, Aumer U Lamara, éditions L’Harmattan, Paris 2012, t. 111-124.\n2) La Guerre du Rif, 1921-1926 , Courcelles-Labrousse et Marmié, éd. Points, 2008.\nAnwal Arif Imenɣi Rif


Q=3	C=0	SS=1	LS=0	PS=1	DC=0	LC=0	SD=0	BS=6	G0=23	G1=15	G2=7	DLID=ber_Latn	BODY=Lkif di Arrif : waxxa teẓẓud baṭaṭa ad tt-teɣmi d taḥcict | Le RIFAIN\nLkif di Arrif : waxxa teẓẓud baṭaṭa ad tt-teɣmi d taḥcict\nZegga ttyarita, lḥukuma Tameɣrabit tessers izerfan i zi ɣa tettwaẓẓu teḥcict n lkif.\nInni ig ittbeddan x manaya qqaren ila qa izerfan-a usin-dd x tizi n ufellaḥ. Maca zegga ɛdan cchurat x uzref-nni, ɛad ifellaḥen n teḥcict ttɛicen mamec ttuɣa-ten. Aṭṭas n iseqsan i yeqqimen uylen.\nTawzirt n daxel tameɣrabit teḥseb ila qa din xemsin alef n uhikṭar n tbeḥḥar i di tteẓẓun taḥcict, tibeḥḥar-a bdantt-id zi Ccawen ar yimukan i yudsen i lebḥer acemlal.\nTamdint n Ccawen umi ttlaɣan temdint taḥmaymit, tettwassen s usari n teḥcict. Nettaf din iwdan xeddmen d lgidat i yemsariyen, mmalen-asen imukan i di tteẓẓun taḥcict, sskanen-asen mamec i dd-ssufuɣen taḥcict zi rrbiɛ-nnes.\nAbrid ɣer Bab Berred zi Ccawen issaḥal, iccur s tsawnin d teysarin. Ḥa niweḍ din neẓra tibeḥḥar d tizegzawin n teḥcict, s ijjen rriḥet teɛbeqq, tuyel di tinzar-nneɣ.\nCa n tudrin mzellaɛent da d dih. Mmalent-id lḥal i di ttɛicen ayt bab-nnsent. Maca din ca zzag-sent zi tudrin-nni ɛawed d tisebḥanin, maca udrusent. Fessren rrbiɛ n teḥcict x tzeɣwin maḥend ad yazeɣ qbel ma ad bdan ad ssujden i lkif.\nḤa nepparka ṭṭumubin-nneɣ deg ij n tsawent neẓra ij n tḥenjirt tkessi x weɛrur-nnes rrbiɛ n teḥcict i yuzɣen, tettawi-t ɣer ij n wemkan-nneɣni.\nΓir teẓwa-dd abrid, texzr-dd dag-neɣ s ijjen uzmummeg x wudem. Manaya ɣer-sen nurmal di jjwayeh-a.\n« Baṭaṭa d teḥcict »\nIjjen zeg ifellaḥen inna i BBC d netta ittgernez wami t-nesseqsa ma izemmer ad yeẓẓu ca n tmeslayin-nneɣni deg wemkan-a bla taḥcict : « Waxxa teẓẓud baṭaṭa, ɣer umeggaru ad temjred lkif ».\nTudert n yina tettnuqar x taẓẓut n teḥcict tasalt awerni tenniḍen. Settin alef n lwacun i ixeddmen di taẓẓut n teḥcict, iqqseḥ a ɣer-sen tessiwled, minzi tegg°den zeg isuḥufiyen. Wer nessin ma tigg°di-ya tekk-d zi lmexzen ma lla.\nMin ismunan Arrif aked lmexzen zi lebda d amxumbel. Wer din bu ttiqqet jar-asen, mamec ttuɣa din timeskanin d tɣuyyawin d mamec ila ttagin x lmexzen deg umezruy-nnsen.\nTaẓẓut n teḥcict terni deg imxumbal i yellan di jjihet-a. Minzi wer din bu ttiqqet di lmexzen, ɛawed minzi ttuɣa taẓẓut n teḥcict wer ɣer-s bu lqanun, min yejjin, amec yenna Xalid Lbekkari i dd-iqqersen zi jjwayeh-a : « aṭṭas n iḥenjiren ttagin ad raḥen ɣer uselmed, wer din bu ibriden n tizeft, mamec aman n wadu tmurt neqsen s waṭṭas, minzi taẓẓut n teḥcict tettḥwaja aṭṭas n waman ».\nIfellaḥen aqqa-ten di arrucirc\nMaca wami ggin izerfan i taẓẓut n teḥcict, manaya ttuɣa asitem zzag-s ad jjen lḥal n ifellaḥen ḥsen. Jarkṭer Iwruppawiyen ttettren aṭṭas rrbiɛ-a la i ukeyyef la ddwa.\nIjjen qqaren-as Ɛebdellah (isem maci d tidet) ixeddmen deg yiger-nnes yenna i BBC ila amxumbel n ifellaḥen ɣir min ittmernay.\nTameslayt tamezwarut teqqen ɣer wami tedwel tudert teqqseḥ.\nƐebdellah d afellaḥ, iznuza lkif, zegga i t-issujad x tmewwa n webrid, yeqqar qa aṭṭas n ccayeṭ n teḥcict i yellan maca wer nzemmer a t-nezzenz bla ma ad ṭṭfen isemsaren aṭṭas n ttmenyat.\nMala nekka neẓra cḥal tsekk°a teḥcict di berra a nefhem mliḥ cḥal i din t-znuzan. Ɛawed, deg Uruppa, 60% n teḥcict i din znuzan ittekk-dd zi Arrif.\nKilu n teḥcict, alaḥsab Ɛebdellah isekk°a xems-myat alef dag-s azgen n txessura. Maca kilu ittemnuza deg Uruppa s ɛecra melyun.\nAked tudert iqesḥen, i izemmer bnadem a tt-iẓer di ledcur-nni. Azgen ameqqran n ifellaḥen ddiklaran zzag-sen, lebda aqqa-ten ttrakk°alen zeg ijadarmiyen. Alaḥsab lqanun n jjdid, zemmren lux ifellaḥen ad ggen timesmunin-nnsen, maca wer zemmren minzi 40 alef alaḥal rezzun x-asen.\nAmeknaw ddegg-a n ifellaḥen, aqqa lebda ttnuffuren, wer zemmren ad ffɣen ledcur-nnsen, wer zemmren ad raḥen ad ɣren niɣ ad raḥen ɣer spiṭarat, minzi ttegg°den a ten-ṭṭfen.\nƐebdellah yeqqar : « Nettɛic di ttamara, lebda qa nerwel ».\nAṭṭas n imeɣnas tettren ad ɛfun x ifellaḥen-a, mamec tettren ɛawed ad tili taḥcict ula i ukeyyef, bac ad zzenzen ifellaḥen-a mliḥ.\nXalid Lbekkari yenna : « Asezref maḥend ad tili taḥcict i ukeyyef, izemmer ad issidef ttmenyat i ddewla ; minzi ttmenyat n teḥcict ssrakk°alen-tent bac wer ten-teṭṭfen ».\nDin ijj n tmeslayt-nniḍen ittejjan lḥal n ufellaḥ tekkerfes.\nDi Bab Berred, ijjen yudes-dd ɣer-neɣ zegga i daneɣ-issen ila neccin d iberraniyen, yenna-aneɣ ma izemmer ad aneɣ-izzenz xemsin kilu n teḥcict.\nAṭṭas ! maca manaya immal-d anict n uzenzi inqes s waṭṭas. Sseqsiɣ Lbekkari x manaya, yenna « Wami taḥcict tedwel ɣer deffer deg Wafɣanistan d Lubnan, aṭṭas i yettettren sselɛet. Maca danita i dd-ttadfent tiraccwin n ttrabandu, s uya itteqsiḥ uzenzi, uca sselɛet qa-tt tesṭuka ɣer ifellaḥen waha ».\nLbekkari irni inna « Abeddel aseyyasi i yellan deg Tmarikat Talatinit, wami iwwḍen ifusiyen ad ḥekmen, ijja Marijuana immerni uzenzi-nnes din, merra manaya ittejja later x teḥcict-nneɣ ».\nAṭṭas n tmura deg Wuruppa, ttɣasṭarent aṭṭas taḥcict n Arrif. Lqanun-nnes ittemsebḍa zi tmurt ɣer tenniḍen.\nTaḥcict tessadaf-d aṭṭas n ttmenyat i ddewla n Lmuɣrib, ɛad din ij n wemxumbel di min iqqnen ɣer usexdem-nnes d usufeɣ-nnes d waṭṭas n tmeslayin. Maca qa izerfan n ifellaḥen aqqa-tent s wadday qqaɛ.\nMamec ssujaden i teḥcict ?\nAfabriki n teḥcict tettawi aṭṭas n lweqt, rrbiɛ-nnes zluzan zzag-s ijjen tnewwact d tameẓẓyant, ittbeddal ukulur-nnes alaḥsab cḥal i teyma.\nAḥadi n rrbiɛ d aḥercaw, maca izeyyet. Zegga ɣa yeɣmi rrbiɛ mliḥ, ad t-ssizɣen, a t-ḥeryen, smunan-tent d lmaṭṭat uca ddalent-t s ij n plastik.\nS usexdem n ijjen umeɛraḍ ad yebda umi qqaren « lbanyu ». Ccaten rrbiɛ s iquba d imeɛraḍen amec tteggen inni iccaten x ṭṭbel. Xenni taɛejjajt n rrbiɛ-nni, d tewriqin-nnes ittwaḥeryen thekk°a swadday di lbanyu. Tettnjemaɛ din, zellyent din, ttɛebbaẓen x-as deg ijjen lmika niɣ di ca n tewriqt, xenni ssiḥman-tt.\nAsiḥmi-nnes ittɛawan zziyt n teḥcict ad teffeɣ, ar ɣa tedwel d ijjen umursu n teḥcict.


Q=0	C=0	SS=0	LS=0	PS=0	DC=0	LC=0	SD=0	BS=0	G0=36	G1=26	G2=15	DLID=ber_Latn	BODY=Meksa - Libya Imal\n14 yunyu 2010 Libya\nMeksa Σabdelqader d acennay ameqqran n teqbaylit. Ilul ass n 4 Yunyu 1954 deg taddart n Mira deg tɣiwant n Tmizart i d-yezgan deg lɛerc n At-Jennad (Tizi-Wezzu).\nAsmi i yeweḍ 6 iseggasen deg usemmud-is, yedda d imawlan-is ar temnaḍt n Blida anda i yeqqim dina aṭas n yiseggasen send ad iṛuḥ ad yezdeɣ deg « la pointe pescade », deg tama n Buluɣin deg Lzzayer tamaneɣt. Γer 22 iseggasen-is, yunag ɣer Fransa, deg Épinay-sur-Seine, deg temnaḍt n Paris. Yella ixeddem deg tsenselkimt, yettidir d yiwet n tṛumit imi qqaren Nathalie. Deg useggas n 1980 yesɛa-d yid-s taqcict i wumi yefka isem amaziɣ : Masiba.\nYessuffeɣ iman ass n 30 tuber 1988 deg yiwet n laksida n tkaṛṛust deg temdint n Créteil. Deg uṣenduq ideg d-yuɣal seg tmurt Fransa ɣer taddart-is Mira. Γer gma-s amecṭuḥ, i d-yewwin agerbus-is ɣer tmurt, tamettant n Meksa yella deg-s usurdu (ccek). Kullec yezmer ad d-yilli : yezmer ad yilli wannect-a yekka-d seg “le racisme” n yifransisen, imi imir-n annecta d ayen I yugten deg tallit-nni deg tmurt n Victor Hugo. Daɣen, yezmer ad yilli dayen nniḍen : Ma nerra ɣer yimeslayen n Nathalie, ɣef wayen i s-d-nnan wid yessexsayen times (Les pompiers), yella win i t-yewten, imi, agerbuz-is yeččur d cwami, maca, ur ẓrin ara anwa. Ulac acemma n ttbut ɣef waya. Kra qqaren-d d akken yemmut deg yiwet n wexxam n temsulta deg Crétéil.\nI waken kan ad smektiɣ daɣen belli tasfift tanegarut n Meksa, isem-is Amɣar Azemni, u tefɣed deg useggas n 1988: kra imalasen kan uqbel ad yemmet. D lewhayem amek di tesfift aki, tella yiwet n tezlitt anda t heder-d af tuɣalin ar tmurt deg uṣenduq\nAmek id yussa s anar n ccna?\nMeksa illa meẓẓiy asmi i s-tekcem tayri n ccna s d uẓawan s ul-is. Deg 1973 ikcem ar umaṭaf wis 2 n Rradyu taɣelnawt n Lzzayer i waken ad itteki di yiwet n tarbaɛt uceqquf umezgun. Deg 1975, ijja Rradyu s anar n ccna. Yella ger tasuta tamaynut inazuren id yufraren deg segwasen n 70, ger imezwura n ccna i fkan azal muqqran i tezlit tazwawt tartart, am Ferḥat Mhenni, Mjahed Ḥamid, Yidir, ǧamal Ɛellam, Menad, Ccix Nuredin, d wiyad. Zemreɣ ad ini-ɣ belli Meksa illa d win i sexdamen di tezlatin ines ugar n wawalen neɣ imeslayen ur nesexdem ara s ṭaqa imiren. Ad smekt-iɣ kan belli deg seggasen n 70-80 macci aṭas, ladɣa wid izedɣen timdinin, illan i snen awalen am: Isalen, Agdud, Tagrawla, Tafsut, Dujenbir, Idles, Agellid, … Daɣen di tezlatin-is iḥekud Meksa lawayed-neɣ (Anzar, Yimecreṭ, …) d tmucuha-neɣ (Lunǧa, Zelgum, …) akw d umezruy imaziɣen d igeliden nsen am Masinisa d Gaya. Anecta ahat ur d yettili ara lukan ur yelli Mas Muḥ Cerbi, i yeklalen tajmilt muqren, d netta i ttaken imeslayen i Meksa. Usmekti kan Muḥ Cerbi, d yiwen umeɣnas n tmaziɣt u d-amyaru af umezruy imaziɣen i ttwasnen.\n[beddel]Iḍebsiyen n Meksa\nDeg segwas n 1975 id isufeɣ adebsi ines amezwaru umi isem-a Tasfut. Asegwas id yernan, yunag ar Franṣa, anda i sekles adebsi wayed azwel-is: Taɣuzi deg idles, anda lant yakw tuɣac i-s-yettwasen Meksa am Asif Asif, Anzar, Timecreṭ, …ur nettu i lebda imi fazent nezzeh. Deg segwas n 1979, Meksa icna di tzzeqa n Aṭlas di Lzzayer tamanaɣt zdat n waṭas id yusan a s-inezhen. Deg segwas-a dɣa i sekles adebsi wayed umi yefka isem n: Tagrawla, anda llant tuɣac am Masinisa, Tafunst igujilen, Zelgum, … d tuɣac usaki id ismektayen azwaw, neɣ amaziɣ s umata, amezuy ines d taɣarma ines iqburen. Anecta yussad swaswa kan imi asegwas wayed, aken tezram yakw ussant-ed tedyanin nni n Tafsut n 80. Dɣa deg segwas aki, i sekles Meksa adebsi ines wis krad izwel-is : Amnekcem, anda yerra tajmilit ilmezyen n tefsut imaziɣen. Isyin akin Meksa iḥbes d acḥal isegwasen armi d 1988 anda i sekles, aken id nenna s uffela, adebsi-is aneggaru (Amɣar azemni), kra imalasen kan uqbel ad imet.\nWid iḥedren asmi i yenṭel Meksa, qaren-d ayen i ttuɣaḍen, asmi imut ulac aṭas n medden, ula d yiwen unazur, neɣ uneɣmas id yussan ad iḥḍer i tenṭelt-is. Acku anecta imi Meksa illa di tudert-is d yiwen ur iḥemlen ara ad isken iman-is (être médiatisé), ad ittwasen, neɣ ad yilli dima deg iɣmisen neɣ di ôadyuwat, wama tilizri imiren ur d tṣaḥ ara i nekwni s imaziɣen. Meksa isɛa kan yiwen n iswi: ad isawed s ṣut-is d uẓawan-is i fazen, leḥmala n idles-neɣ ar imezzaɣ n yal azwaw i waken a t id ismekti yal tikelt ara s-isel belli isɛa amezuy meqqren, ur ilaq ara ad iḥqer iman-is.\nTura nezmer ad n-ini izen ines atan yeweḍ imi deg segwasen aki innegura, d ayen i sefraḥen ma nettwali aṭas n tejmilin i s-ittuɣalen i sya w sya. U aṭas i t-id ismektayen, ama deg ismal neɣ deg iɣmisen neɣ di tilizri n tmaziɣt neɣ. Dɣa ad smektiɣ kan belli tilizri aki t heḍred aṭas af Meksa ussan aki yezrin. Daɣen deg ussan n 23-24 uwenbir 2006, taddukli tadelsant Yusef u Qasi, n taddart Mira, akw d wexxam n yedles Mulud At Mamer n Tizi-Wezzu, heggan-d yiwen n wahil ilmend n tejmilt unazzur Meksa. Tagara yaki daɣen aṭas n-yeɣmisen n tmurt i d ihedren af Meksa. Di Muriyal tella-d yiwet n tameɣra muqren ass n 16 dujenbir 2006: ‘Kabylie Spectacle’ anda tellad yiwet tejmilit i Meksa s wudem ur usrid yiwen unazur icna-d kra n tezlatin n Meksa u waken tasuta tamaynut di Kanada ad zren d anwa-t Meksa.\nAyen i zemreɣ a tidernuɣ di tagara af Meksa, greɣ tamawt s kra n win i slan neɣ ara yeslen i tuɣac-is, s zux ad yini nek d azwaw neɣ d amaziɣ, s umata. S kra n wid umi fkiɣ adebsi usid i sɛig n Meksa, u yufa-d lḥal ur t-sinnen ara uqbel, nnan-iyi d: Aqlaɣ n caṭew, dayen ifazen madi , neɣ aken id qqaren tikwal kra s t-franṣiṣit ‘C’est sublime, c’est magnéfique, c’est génial’. Lḥaṣul Meksa, ma s isel wemdan, i zmer ad yer yal yiwen iruḥen ad yeceḍ ad yuɣal ar laṣel. Tuɣac-is yakw katet s ul srid u smekt-ayen-d taneṣlit. Ayen yakw i yecna isɛa anamek, isɛa azal, ama af Tayri (Lunǧa, …), d lawayed (Anzar, Timecreṭ, …), d amezruy (Gaya agellid n Numidya, Masinisa), lferf d leḥzen (Tafsut, Asif Asif, …), Timucuha (Tafunsat igugilen, Zelgum, …). Dɣa ad ferṣeɣ tagnitt, i win urjin isla i Meksa, neɣ win ibɣan a s-isel i waken a t-id smekti, izmer ad yerzu ar wesmel aki:


Q=11	C=0	SS=0	LS=0	PS=11	DC=0	LC=0	SD=0	BS=1	G0=5	G1=5	G2=2	DLID=ber_Latn	BODY=Izi bu tmecrag - Wikipedia, tasanayt tilellit\nAfelafesna Amphiesmenoptera (fr)\ncaddisfly assemblage (en)\nIzi bu tmecrag (Assaɣ ussnan: Trichoptera) d aburɣes yeṭṭafaren tafesna n Trichoptera. Izi bu tmecrag iga d aburɣes meẓẓiyen yettemcabin ifaylellisen tegber seg wazal n 12000 n telmas akken i tla (tesɛa) tayuga n wafriwen ifrarayen yeččuren d azzar. Tafesna ayi d tin i d-ittilin neɣ ilan assaɣ ɣer tkebrafriwin (iferṭeṭṭa d ifaylellisen).\nIzi bu tmecrag iggar-d tawekka n waman yettilin deg twennaṭin yemgaraden s timmad am yisafen d iɣeẓran d igelmimen. Dɣa tiwekkiwin n waṭas n twaculin ttgent-d tissiwin n taggaẓt s taẓawt yeddlen s wedɣaɣ neɣ s yijdi.\nAṭas n telmas n tawekkiwin n yizi bu tmecrag keččment deg tegnit n welmay. Tallit-a tettwasemma s wencek anmettay, tettaṭṭaf kra n imalas neɣ n wayyuren seld n tuwwit-is maca send ma ad teffeɣ. Sin akin ad tili temhelt n tuffɣa-ines s usismeṭ n teẓɣelt n waman deg umwan anda i d-tettemlal temhelt-a yakk d urmud n ibureɣsen imawaṭen i wakken ad tefrar (ad tishil) temhelt n umyaraw.\nYettwakkes-d seg "https://kab.wikipedia.org/w/index.php?title=Izi_bu_tmecrag&oldid=97370"\nAsebter-a yettwabeddel i tikkelt taneggarut ass n 27 Ɣuct 2020 ɣef 16:30.


Q=3	C=3	SS=3	LS=0	PS=0	DC=0	LC=0	SD=0	BS=0	G0=22	G1=5	G2=1	DLID=ber_Latn	BODY=Ṛebbi yeţḥebbiṛ fell-aneɣ?\nASS-A, mačči d uguren i gxuṣṣen. D imelyunen n yemdanen i ḥuzant lgirrat, lmuṣibat am zzelzlat ţ-ţbuciḍanin, lehlak, tigullelt (timuɣbent), lefsad ţ-ţwaɣiyin nniḍen. Yerna tesεiḍ ahat ula d kečč inezgumen i teţmagareḍ yal ass di temεict-ik. Anwa i gzemren a ɣ-iεiwen? Yella win yeţḥebbiṛen fell-aneɣ?\nLeḥmala is i ɣ-iḥemmel Ṛebbi tugar leḥmala i tezmer a d-tbeggen tyemmaţ i llufan-is\nAtan s wacu i nezmer a neḍmen: Ṛebbi yeţḥebbiṛ s ṣṣeḥ fell-aneɣ. Yenna-d deg Wawal-is iqedsen: “Eεni aţ-ţeţţu tmeṭṭut llufan i tessuṭṭuḍ? Ur ţ-iţɣaḍ ara win i d-tefka tεebbuṭ-is? Ula ţ-ţilawin-agi zemrent ad ţţunt, ma d nekk ur [k]-teţţuɣ ara.” *\nMačči d ayen i ɣ-iţṣebbiren? Neẓra belli tasa n tyemmaţ d lḥisas akk iǧehden i zemren ad sεun yemdanen. Lameεna, leḥmala yesεa Ṛebbi tugar leḥmala yeččuṛen d lḥanna i tezmer a d-tbeggen tyemmaţ i llufan-is. D lmuḥal akk a ɣ-yeǧǧ Ṛebbi! Daɣneţţa, iεawen-aɣ yakan s lemεawna ifazen. Acu i gexdem? Yessken-aɣ-d belli d liman n ṣṣeḥ i d abrid yessufuɣen ɣer sseεd.\nLiman n ṣṣeḥ yeţţarra-yaɣ d iseεdiyen. Yeţεawan-aɣ a nerwel ɣef waṭas n wuguren w’a neɣleb wid iɣef ur nezmir ara a nerwel. Liman yeţεawan-aɣ daɣen a nqerreb ɣer Ṛebbi. Ayagi yeţţawi-d talwit i wul d lxaṭer. Lḥaǧa taneggarut, liman yeţţak-aɣ-d asirem itεeddan: tamεict i lebda di Lǧennet!\nMeεna, acu i d liman n ṣṣeḥ? Yerna amek i nezmer a t-nekseb?\n^ § 4 Wali Icεaya 49:15 di Tira Iqedsen.\nAmek i d-ibda cceṛ? Ayɣer i t-yeǧǧa Ṛebbi ar ass-a? Lemḥayen ad ḥebsent yiwen wass?


Q=7	C=3	SS=3	LS=0	PS=3	DC=0	LC=0	SD=0	BS=2	G0=12	G1=7	G2=4	DLID=ber_Latn	BODY=Akitu: lɛid aqdim qeɛ deg umezruy | Le RIFAIN\nlefraḥet n isuriyen di Lqeḥṭaniya ḍarreɛ n Surya, s lɛid n « akitu », ass n 1 abril 2021 @DELIL SOULEIMAN BBC\nAkitu, niɣ ixf n useggas n ibabilen d iyacuren, d netta i yellan d lɛid aqdim qeɛ deg umezruy n yewdan. Ttbeddan ɣer-s ɣer nhar-a ɛad deg umezwaru n abril di mkul aseggas.\nDeg wemkan-nni i umi qqaren Lqeḥṭaniya di tendint n Lḥasaka ḍarreɛ n Surya, ttbeddan iyacuren ɣer lɛid-a, ferrḥen zeg-s, ttirḍen ij n weklasi n warruḍ-nsen, ceṭṭḥen, ḥuma a dd-snewjwen aseggas-nsen amaynu i yiwḍen ɣer 6771 s tteqwim-nsen.\nIyacuren d ikeldanen d isuryanen di Lɛiraq d Surya, ferrḥen s lɛid-a, waxxa nitni wer ḍeffren bu ca n ddin zi ddiyanat n tɣermiwin tiqdimin i ttuɣa yellan di tmurt-nsen qbel i luluf n lesnin.\n@DELIL SOULEIMAN BBC\nDtidet, ina d imasiḥiyen, maca ḥḍan leɛwayed-nsen tiqdimin, wer tent-weddren ca. Temsar-as am nnuruz ɣer ikurdiyen d ifarisiyen, am « camm nnasim » ɛawed ɣer imisriyen, iyacuren d ikeldanen d isuryanen ḥḍan leɛwayed n tɣerma tababilit d tɣerma tasumarit d tɣerma takeldant, i yellan d tiɣermiwin wtint iẓewran di tuɣbayt n umezruy.\nTtuɣa ttbeddan yeyduden iqdimen n Lɛiraq d Surya ɣer leɛyudat i di ferrḥen s userwet d taẓẓut…\nmsebḍan yinni irezzun deg umezruy x lmeɛna n « akitu », yenna umerzu aɛiraqi di Xazɛal Lmajidi di manaya, aqa awal-a yexs ad yini: asides n waman ɣer tmurt. Maca di wi yeqqaren aqa lmeɛna-nnes: tiḥebba n yirden.\nTiḥuja tiqdimin qqarent aqa xmi i dd-tettenneḍ tefsut, manaya yexs ad yini ila akuc « Dumuzi » niɣ « Tamuz » yuli-dd zeg umaḍal n yinni yemmuten, yedwel-dd ɣer tudert, amen dd-ittɛaqqab uɛeqqa ɣer tmurt xmi dd-iɣemmi zi jjdid, s twasit n tefsut, d ugama i ideḥḥan d amaynu.\nƐlaḥsab Encyclopædia Britannica, akitu di tɣerma tababilit ttuɣa-t d ij n lɛid n taẓẓut d tsessawt.\nAmerzu akadiman asuri Ferras Ssewwaḥ, yessers afus x wunuḍ n ugama di tɣerma n Lɛiraq d Surya taqdimt.\nYessken ɣer yij n weḍris d azegrar deg-s merra min ixessen ad yettwagg deg wussan n lɛid-a i ittekken tenɛac n wussan.\nDeg wass wiss rebɛa, ttuɣa ittadef ujellid ɣer wemkan mani i ɛebbden, sɣiman-t lkahana zzat i lesnam n wakuc Mardux niɣ Marduk, ttekksen-as ureɣ-nnes, ccaten-t s useqqil, uca ttbezzazen x-as ad yerkeɛ i wakuc i dd ɣa yesleqḥen agama, a t-idd-yesmaynu ( a t-yerr d amaynu).\nƐlaḥsab min yellan di tḥuja n ibabiliyen; aqa akuc Mardux yemmut qbel ma a dd-yedwel ɣer tudert di tefsut. Ittsemma yewqeɛ ij n wemxerwaḍ deg usistim n umaḍal. S uyenni, qbel i lɛid, ttuɣa tettewqiɛ lfuḍa. Ttuɣa ttawyen-dd ij n lmujrim ili ḥekmen x-as a t-nɣen, sɣiman-t x lkursi, ttirḍen-as arruḍ n ujellid.\nYessiwel Ḥenna Ṣumi, i yellan d ijjen zi tmesmunt tadelsant tasurnait di Sutya, yenna: « aqa ajellid ttuɣa yennay x yij n tkerrut, uca itteṭṭef-it weydud zeg umeẓẓuɣ. Manaya d ij n tteswirt teqqar ila ajellid ittxessa-t ad isel ɣer weydud. zi ssenni, a das-yini ujellid i weydud: qim deg wemkan-ini »\nYerni yenna: « zegga i ɣa yeqqim weydud deg wemkan-nnes, ad iwedder ujellid jer yewdan. Ad tewqeɛ lfuḍa d arrwina di Babil, ar ass n 1 zi abril, xenni i ɣa afen ajellid, ad tkumasa lefraḥet d ccḍiḥ… Axerriq n abril ssa i dd-yekka, yeqqar belli ajellid wer iwedder ca nican, d asniɛmel waha! ».\nƔer lexxu, ɛad ttbeddan ɣer lɛid-a, ferrḥen zeg-s amen i ttuɣa zeg-s ferrḥen yegduden iqdimen. Ceṭṭḥen, ttirḍen arruḍ izewweq, ilellec, ttsaqaren-dd tilwiḥin d tidramiyin sskanent ɣer tdewla n tudert zi tmurt awarn i wenẓar.


Q=0	C=0	SS=0	LS=0	PS=0	DC=0	LC=0	SD=0	BS=1	G0=13	G1=11	G2=8	DLID=ber_Latn	BODY=Fadma At Mensur : Azamul n tmettut taqbaylit - La confédération des Iflisen Umellil\n<< L’ambassade d’Egypte à Alger... Nṭeq ay uḥdiq yeγran ! >>\n11 octobre 2009 7 11 /10 /octobre /2009 21:56\nFadma At Mensur : Azamul n tmettut taqbaylit\nFadma At Mensur Azamul n tmettut taqbaylit\nFaḍma At Mensur d taqbaylit, d timinigt s tesreṭ (ddin) tamasiḥit yefkan i warraw-is ttrebga izaden.\nFaḍma At Mensur-Ɛemruc d tameṭṭut taqbaylit tamenzut i yuran adlis iwumi tsemma tamacahutt n tudert-iw “Histoire de ma vie” deg useggas 1946 di Rades i d-yeffɣen deg useggas 1968, aseggas mbeεd tamettant-is. Tazwert n udlis-agi yura-tt Vincent Monteil akked Kateb Yacine.\nD adlis ideg d-teḥka tudert-is, tin n yemma-s d tin n warraw-is, tudert-is seg wasmi tella di Tizi-Hibel armi d asmi tedda d tislit ɣer Yiɣil-Ɛli d yinig-is ɣer Rades di Tunes d yinig-is wis sin ɣer Bretagne di tmurt n Fransa. Faḍma d tayemmat n sin n yemyura, inaẓuren, imeqqranen i d-yeğğan isem-nsen deg tsekla tafransist d yedles amaziɣ, Jean Lmuhub Ɛemruc d Marie Louiz Ṭawes Ɛemruc.\nFaḍma At Mensur tlul deg useggas 1883 di Tizi Hibel, d taɣtest (victime) n wagul tga yemma-s mi qqaren Ɛayni acku tesεa-tt-id mbaεd mi teğğel s wacḥal yiseggasen mebla nnaε n zzwağ. Di taddart-is, tenḥaf aṭas, timetti n yimiren ur tt-tqal ara sawalen-as taqcict n lεar, ɣef waya wwint-tt temrabḍin Irumyen yellan xedment di sbiṭar n Micli sekrent-tt-id, seɣrent-tt, dɣa mi temmed, tewweḍ 16 yiseggasen, fkant-as amḍiq gar-asent, txeddem dinna ula d nettat di sbiṭar, di lawan-nni dɣa i tt-yessen Belqasem At Ɛemruc i d wi tezweğ deg useggas 1899.\nMbeεd zzwağ-is, Faḍma tban-as-d tudert-nniḍen, tufa win i d wi tecrek lferḥ-is d lqerḥ-is. Belqasem yella-yas d ayen akk tt-ixuṣṣen di tudert-is, yefka-yas tayri, leḥnana, tagmat, yerra-yas-d taflest d laman deg yiman-is. Tedder kra yiseggasen gar yiεeggalen n twacult n urgaz-is syen unagen ɣer Tunes. Dinna, dɣa i tesεedda tugget n yiseggasen n tudert-is, tessekcem arraw-is ɣer uɣerbaz, tefka-yasen ayen akk ilaqen akken ad ilin gar wid ifazen, ufraren-d s tegzi-nsen, s tmusni-nsen kesben, ḥellan-d imeḍqan εlayen.\nFaḍma d Belqasem, d ddin amasiḥi i ḍefren. Γef waya ad naf yal yiwen deg tarwa-nsen fkan-as sin n yismawen, yiwen d isem amasiḥi, wayeḍ d isem amaziɣ acku Faḍma ɣas tebεed ɣef wakal n lejdud-is maca teṭṭef deg yiẓuran-is, s wakka arraw-is ẓṛan ansi d-frurin. Dinna di Tunes, tezga tettcewwiq izlan n teqbaylit, tettawi-d timucuha n tgemmi n lejdud-is i dderya-s, tessaweḍ tefka-yasen idles-is, idles tuwret ula d nettat ɣef yemma-s. Faḍma iḥuza-tt aṭas yinig, ɣef waya tenna : “zgiɣ sarameɣ, yiwen n wass ad iliɣ di tmurt-iw, di tlemmast n taddart-iw, gar lejdud-iw, d wid d wi ttmeslayeɣ s yiwet n tutlayt, wid d wi zdiɣ yiwet n tmuɣli, yiwen n yiman neɣ rruḥ n tlelli, n tdukli d tmunent, d rruḥ n Yugurten”. Deg wakken tfud, neɣ tḥemmel taqbaylit-is, tessaweḍ armi tettali ɣer sufella n tɣurfett akken ad tessemḥas i yemsebriden yettεeddayen zdat uxxam-is i d-yezgan deg ubrid ameqqran imi ara ttmeslayen s tcelḥit imi d tantala n tutlayt tmaziɣt yettcabin aṭas ɣer tantala taqbaylit.\nFaḍma d adrar n ssber acku zyada ɣef lḥif i tt-iḥuzan di temẓi-is, rnu lɣerba i tt-yesbeεden ɣef wakal-is, terna-d tmettant yettawin arraw-is yiwen yiwen, d urgaz-is Belqasem, tewwet ssiεqa di tudert-is imi tezwer akk tawacult-is, d ussan irẓaganen i tessegra ala Ṭawes i s-d-yegran, tin i d wi tezdi lqerḥ-is.\nFaḍma ur tunif ara i yir tudert tesεedda d wussan i tedder di tmurt n Leqbayel ad ten-tɣum tatut. Ayen i d-teğğa d agerruj, ɣur-s aẓar n tmedyazt d tẓuri. Ass-a, teqqim-d d azamul n tmeṭṭut taqbaylit timinigt s tesreṭ tamasiḥit yefkan i warra-is ttrebga izaden, i ten-id-yessufɣen d aggagen n yal ukud di yal amkan.\nTemmut Faḍma di Sbiṭar n la Bretagne di tmurt n Fransa deg useggas 1967.


Q=10	C=0	SS=0	LS=0	PS=10	DC=0	LC=0	SD=0	BS=1	G0=5	G1=4	G2=2	DLID=ber_Latn	BODY=Laguiole (takemmart) - Wikipedia, tasanayt tilellit\nLaguiole (nṭeq-it layul), d tasiwelt n uẓar n takemmart (neɣ aguglu) taṛumit n uẓi n Aubrac s uyefki afraray n tfunast. Isem-is yekka-d seg taddart n Laguiole deg ugezdu n Aveyron di Fransa.\nIẓuṛan n takemmart agi tettalin-d ar timiḍi wis 15, asmi imunaken n ugni n Aubrac, deg amnaḍ n ansay n takemmart adigan aqdim, sneflan asiweḍ (n iseksaten) n izegrawen uyefki dɣa bedden aɣraf ines. Tafarest-is tesɛa deg timiḍi wis 19 asfari d ameqqran aṭas, daɣen ula d tisellat-ines tesɛa. Tisellat-nni ttwassebded ɣef ajmaɛ n tanzagt uɣzifen dɣa ɣef yiwet taɣara n ifarisen yecudden aṭas s wakal adigan: anezwu aweɛran, tiferdi tuzzigt n idurar, tifunasin n iri azegraw.\nTakemmart laguiole qrib tenger deg talemmast n timiḍi wis 20, ɣef ljal n atigen n uɣraf aɣlayen dɣa ilɣiten ad afen ixeddamen i uɣraf n takemmart deg ixxamen imensayen "buron". Yuɣal-d, seg iseggasen 1960, s tallalt n infarasen idiganen, yebɣan ad snernin tukkest n timiḍiwin yezwiren. Tafarest tesniled seg iseggasen 1980 ɣer taɣara d tikemmarin n ujmaɛ dɣa gweḍen-d seg taggara n iseggasen 1990 ar tasmekta talemmast yetṛuḥun gar 700 d 750 iṭunen n laguiole yenzan yal aseggas.\nTasiwelt agi yettwaḥerzen sɣur ticraḍ AOC seg useggas 1961 d AOP seg 2008. Tafarest n uyefki, tafarest d umesel n tikemmarin ilaq ad yetwexdem deg taɣzut tamaḍlarant n aẓi agmawi n Aubrac i bɛuẓẓelen ɣef 73 timdinin n igezda n Aveyron, n Cantal dɣa n Lozère.\nYettwaddem seg "https://kab.wikipedia.org/w/index.php?title=Laguiole_(takemmart)&oldid=88953"\nAsebter-agi ibeddel i tikelt taneggarut di 03:34, 17 Ctamber 2019.


Q=16	C=16	SS=1	LS=0	PS=0	DC=0	LC=0	SD=0	BS=6	G0=15	G1=9	G2=2	DLID=ber_Latn	BODY= John 10 (Tamajaq Portions) - České uživatelské rozhraní\n2 Amaran wa d-iggazan s əmi n afarag, wədi ənta a imosan amadan n ayfəd.\n3 Ənaɣlif n afarag a z' aləman imi, əssəsəmnat ayfəd y əməsli n amadan, ad iɣarru šin-net s esmawan-nasnat isardaq-qanat afarag.\n4 As d-iɣrad ikus ən šin-net, a dasnat-izar, təzzar əlkəmnat-as, fəlas əzdaynat əməsli-net.\n5 As ig'awen awedan wa dasnat-imosan ənaftaɣ, wər das-z-əlkəmnat, ewef fadda tu-z-aginat fəlas wər əzdaynat əməsli-net.»\n6 Əlmital wa da dasan-iga Ɣaysa, mišan wər əgren almaɣna n awa daɣ imməgrad da.\n7 Ilas Ɣaysa inn-asan: «Əggəyyeɣ əsilakanaɣ-awan as nak a imosan imi w'as raddaɣnat ayfəd.\n8 Win dat-i d-osanen kul ibaydagan ən jujab ən zənga a mosan amaran wər dasan-əssəsamnat ayfəd.\n9 Nak a imosan imi. Wa sər-i d-iggazan ad afsu. Ifrag ad itaggaz iraddaɣ, igrəw əntada imensewan-net.\n10 Abaydag wər d-itisu ar fəl šikra, d igi ən man d əhluk. Nak amaran ose-du fəl ad əgrəwan aytedan təməddurt, əgrəwan-tat da za əs təməwit wər nəla əddukad.\n11 Nak a imosan amadan wa olaɣan. Amadan wa olaɣan iman-net a isamalkaw fəl ayfəd-net.\n12 Mišan awedan was ətəwəɣfar a iga fəl ad idən ayfəd, wər tanat-ila, wədi as ogga əridal izay-tanat-du, ad addaggag ayy-enat-in, təzzar abəz daɣ-asnat əridal awa ira, izəwwəziwəz-tanat.\n13 Arat wa itagg-ay aləs wa fəlas ətəwəɣfar a iga y əššəɣəl wa, wər izlay a əganat ayfəd.\n14 Nak a imosan amadan wa olaɣan. Əzdayaɣ ayfəd-in, ayfəd-in deɣ əzdaynat-i,\n15 zun əmmək was di-izday Abba-nin, d əmmək was t-əzdaya nak da. Iman-in simalkawaq-qan fəl ayfəd-in.\n16 Əleɣ ayfəd šiyyad əntada wər nəha afarag wa. Əntanatay da kundaba azzaraɣ-asnat. Ad aslinat y əməsli-nin, əqqəlnat əsəgən iyyanda ilan amadan iyyanda.\n17 Abba ir-i fəlas iman-in a sammalkawa fəl a tan-ələsaɣ agaraw.\n18 Wər t-illa i daɣ-i z'abəzan iman, kalar iman-in a sammalkawaɣ əs təradawt-in. Əleɣ fərregat n əsəmməlkəw-nasan, əleɣ da fərregat n agaraw-nasan tolas. Ənta da daɣ arat was di-omar Abba-nin s igi-net.»\n19 Ilas ades ən Kəl-Əlyəhud əməzrəy daɣ talɣa n aratan win igannu da.\n20 A daɣ-san aggen gannin: «Aləs wa aggəsuf a t-izdaɣan! Awa əmeskel! Mafel təssisamam-as?»\n21 Wiyyad gannin: «Awedan izdaɣ aggəsuf wər itəggu awal olan d awa. Tordam as ill-ay aggəsuf ifragan əsəswəd ən məddərɣal?»\n22 Azzaman en tagrəst, ewad-du əmud ən saktan n ətəwəzəzdag n Ahan ən Məššina daɣ Yerusalam.\n23 Itijəwənkit Ɣaysa daɣ Ahan ən Məššina daɣ tarrayt təfalat as itawannu «ta n Suliman.»\n24 Ɣilayɣalayan-tu Kəl-Əlyəhud win əllanen den gannin-as: «Kay ak har əmmay wər dana-tore daɣ aɣaf? Kud kay Əlməsix a təmosa, təzəluləɣa-du tannaɣ-anaq-qu.»\n25 Inn-asan Ɣaysa: «Ənneɣ-awan-tu, mišan wər di-təzzəgzanam. Imazalan win əge s esəm n Abba-nin, əggəyyen-i.\n26 Mišan wər di-təzzəgzanam fəlas wər tətabaqqem daɣ ayfəd-in.\n27 Ayfəd-in əsallinat y əməsli-nin, əzdayaq-qanat, amaran əlkamnat-i.\n28 Əkfeq-qanat təməddurt təɣlalat, wər ilkem ad oxsaynat, amaran wər t-illa i tanat-z-irkəban daɣ əfus-in.\n29 Abba-nin wa di-tanat-ikfan, ogar i t-illan kul təzzəwərt. Amaran wər t-illa i tanat-z-irkəban daɣ əfus n Abba.\n30 Nak d Abba arat iyyanda a nəmos.»\n31 Əlasan-du sər-əs adakal ən təhun y ad t-anɣin.\n32 Ilas Ɣaysa inn-asan: «Əssiknaq-qawan imazalan aggotnen olaɣnen a d-əfalnen Abba. Məni daɣ-san wa fəl taram a di-tanɣim?»\n33 Ənnan-as: «Nakkanay wər nəra tenaɣay-nak fəl as təgeɣ əmazal olaɣan, kalar əmadraw wa təgeɣ əddi a fəl kay za nanɣu. Kay wər təmosaɣ ar aggadəm amaran tareɣ ad tagaɣ iman-nak Məššina.»\n34 Inn-asan Ɣaysa: «Ak əlqanun-nawan wərgeɣ iktâb daɣ-as as inna Məššina: "kawanay təmosam məššinatan"?\n35 Wər nəfreg a din-nəgər arat wa ihan Ikətban. Esəm wa n məššinatan, iɣra sər-əs Məššina aytedan win təkka batu ta iga da.\n36 Nak Məššina di-isannafranan izammazal-i-du s əddənet. Manəmmək daɣ adi as za tannim taggaɣ əmadraw fəl as ənne: "Əmosa Barar ən Məššina"?\n37 As imos as wər təggaɣ imazalan win as di-d-issəgla Abba-nin y a tan-aga, a di-wər-təzzəgzənam.\n38 Mišan dad imos as taggaq-qan, wədi kud sər-i wər təzzəgzanam da, zəgzənat kuddeɣ əs mazalan win tagga, fəl ad təssənam, tassantim əntada əgərri n as Abba irtay dər-i, nak deɣ ərtaya d Abba.»\n39 Əlasan agamay d abbaz-net, mišan ya igmad-tan.\n40 Ilas Ɣaysa iki ən təgadamayt ta hadat ən Yordan, daɣ adag wa daɣ issənta Yaxya əsəlməɣ n aytedan daɣ aman, təzzar iqqim den da.\n41 Osan-t-in aytedan aggotnen, gannin: «Yaxya wər iga alɣalamat waliyyat, mišan aratan kul win danaɣ-inna s aləs wa, əmosan tidət.»\n42 Den daɣ ad əzzəgzanan aytedan aggotnen əs Ɣaysa.


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Yeffeɣ-d ass n : Aynas, 08 Fuṛaṛ 2021 22:53 Ɣran-t : 1 n tikkal\nDeg yiwet n tdiwennit i yefka i uyalas "El Massa", yezzireg-d Mass Belhimer dakken aɣref azzayri « yefka i umaḍal yiwet n temsirt tamelwit, s umussu aɣerfan n 22 furar 2019, yewwḍen ɣur tqacuct n tlelli, n tiwwin akked tefrit i wakken ad yerr akala n lebni aɣelnaw s abrid-is, yuɣal d uggug i wid irewwin akked wid ibeṭṭun yerna yesseɣli adrar n usgufsu i qrib snegren imal n tsutwin i d-iteddun ».\nAmussu n lḥirak aɣerfan i wumi ara nesfuggel aseggas-is wis sin yuɣal d « tawelha i yiɣerfan akked tedɣar, d uggug daɣen mgal n wakk inessisen yemgarden yellan deg yiẓeḍwa inmettiyen akked yisemlen n telɣut meckuken i yerran d annar n wawal ».\nYerna yenna-d dakken Anabaḍ « iga yiwen n umazrar n yisuḍaf i wakken ad yewwet ifukal-a n tkerkas yerna ad yuɣal d ugur deg ubrid n tigawin timcenga n yicenga i yesmahalen tallunin n wanternet i wakken ad zzuzren ssem-nsen ».\nYezzireg-d dakken iḍrisen n yisuḍaf yerzan talɣut taliktrunant « ad aɣ-tessiweḍ akken ad nekkes akk ckukat ɣef urmud n tɣamsa taliktrunant yerna ad tefreq gar umsadur akked yiḥeffaḍen n usadur yellan ddaw leɛnaya n teswasin n dir i ur nzemmer ara ad aɣ-d-drren ɣer deffir.\nYeffeɣ-d ass n : Aynas, 08 Fuṛaṛ 2021 22:53 Taggayt : LEZZAYER Ɣran-t : 1 n tikkal Bḍu


Q=0	C=0	SS=0	LS=0	PS=0	DC=0	LC=0	SD=0	BS=1	G0=0	G1=0	G2=0	DLID=ber_Latn	BODY=Aḍḍan n Covid-19: Yeckeṛ-d Benbouzid tamlilt n tmetti taɣarimt deg umennuɣ mgal tkaɣreft\nAsinas, 07 Yunyu 2022 13:06\nZZAYER TAMANEƔT – Yeckeṛ-d uneɣlaf n tdawsa, Abderrahmane Benbouzid, ass n usinas deg Zzayer Tamaneɣt, tamlilt n tmetti taɣarimt deg wussisen i umennuɣ mgal tkaɣreft n Covid-19 ɣer yidis n yiɣermanen d yimsaduren n tdawsa.\nAnfafad bu tedri: Ulac ula d yiwet n tejṛut deg 24 n yisragen yezrin deg Zzayer\nAynas, 18 Yebrir 2022 11:50\nZZAYER TAMANEƔT – Ur d-tettwakles ula d yiwet n tejṛut n unfafad bu tedri (Covid-19) deg 24 n yisragen ineggura deg Zzayer, ɣef wakken ay d-yenna, ass n usamas, uɣlif n tdawsa deg yiwen n ulɣu.\nAsegmi: Tuqqla ɣer uɣerbaz ass n usamas\nAsimwas, 04 Fuṛaṛ 2022 14:10\nZZAYER TAMANEƔT – Yeɣtes uneɣlaf amenzu, aneɣlaf n tedrimt, Aimene Benabderrahmane, akken ad qqlen yibalmuden ɣer uɣerbaz (deg kraḍt n tallusin: tamenzut, talemmast d tesnawant) ass n usamas, ɣef wakken ay d-yenna, ass n ukwas, yiwen n ulɣu n yimeẓla n uneɣlaf amenzu.\nAsimwas, 28 Yennayer 2022 12:56\nTinesfarin ttwassirgent ad gent ikayaden n ukcaf n waḍḍan n Covid-19\nAkras, 26 Yennayer 2022 11:04\nZZAYER TAMANEƔT – Yeɣtes uɣlif n tdawsa ad yessireg tinesfarin ad ttgent ikayaden n ukcaf n waḍḍan n Covid-19.\nAsimwas, 21 Yennayer 2022 12:34\nAmsukki adawsan yessefk i wadaf niɣ tuffɣa seg ugelluy aɣelnaw d kra n yideggen inagduden\nAsamas, 26 Dujembeṛ 2021 09:14\nZZAYER TAMANEƔT – Yeɣtes unabaḍ, i lmend n usefrek n tezɣent tadawsant n tkaɣreft n unfafad bu tedri, akken ad yecreḍ amsukki agezzayan i wakk wid ara yeffɣen niɣ ad adfen ɣer ugelluy aɣelnaw niɣ wid ara yeddun ɣer kra n tallunin, ideggen d waṣuken wuɣur tteddun aṭas n medden.\nTagezzayt n Coronavac ur tettɛeṭṭil ara ad tebdu ad tettnuzu deg Zzayer\nAkras, 22 Dujembeṛ 2021 08:32\nZZAYER TAMANEƔT – Tenna-d Tnegga Taɣelnawt n Yifarisen Iwesfaren, ass n usinas, dakken tagezzayt mgal waḍḍan n Covid, Coronavac, ay tettfaras Saidal s ublag d tnaremt tacinwat n Sinovac, ad tebdu ad tettnuzu seg-a ɣef « kra n yimalasen ».\nAḍḍan n Covid-19: Ametwi n umesten d uḥezzeb ad yettwasseɣzef i tallit n 10 n wussan\nAkras, 01 Dujembeṛ 2021 09:48\nZZAYER TAMANEƔT – Ametwi animir n umesten d uḥezzeb mgal waḍḍan n unfafad bu tedri (Covid-19) yesseɣzef-it unabaḍ i tallit n mraw (10) n wussan seg wass n ukras d asawen, ɣef wakken ay d-yenna, ass n ukras, ulɣu n yimeẓla n uneɣlaf amenzu.